text:
Umuhanzi Mahoro Isaac yasobanuye ubutumwa buri mu ndirimbo ye nshya ‘ISEZERANO’
Mu nkuru Kigali Today iherutse gutangaza ijyanye n’ikiganiro yari yagiranye n’umuhanzi Mahoro Isaac, yari yavuze ko yitegura gusohora indirimbo nyinshi, harimo izo yari yarasohoye mu buryo bw’amajwi gusa, akaba ashaka kuzikorera amashusho, ndetse n’izo yari afite zanditse gusa, azasohora zitunganyijwe.
Muri izo ndirimbo yavuze ko agiye gusohora, harimo iyitwa ‘ISEZERANO’ yasohotse tariki 20 Ukwakira 2022, ikaba ari indirimbo ikubiyemo ubutumwa bwo kubwira abantu ko bakwiye kwizera ko isezerano Yesu yabasigiye ko azaza kubatwara ari ukuri kandi rizasohora nk’uko Mahoro Isaac abisobanura.
Yagize ati “Indirimbo ‘ISEZERANO’ ni indirimbo nakoze nshaka kuvuga ko hari isezerano Yesu yadusigiye, ko agiye kudutegurira, azaza kudutwara kandi rizasohora , ariko nkanatanga n’ingero zo muri Bibiliya, z’amasezerano yagiye atangwa n’Imana kandi agasohora, bityo ko n’Isezerano Yesu yaduhaye rizasohora” .
Muri iyo ndirimbo Mahoro Isaac yise ‘ISEZERANO’ avugamo umugabo witwa Manoa muri Bibiliya, mu gitabo cy’Abacamanza ibice 13. Uwo mugabo ngo yari afite umugore ariko batarigeze babyara, nyuma Imana imutumaho Malayika wayo, imuha isezerano ko azabyara umwana w’umuhungu, kandi ko azaba umuntu udasanzwe uzagira akamaro mu Banya-Israyeli.
Iryo sezerano Manoa yahawe, ryarasohoye abyara umwana w’umuhungu, amwita Samusoni, amaze gukura, ngo yagize imbaraga zidasanzwe, zari zishingiye mu musatsi we, utari warigeze wogoshwa na rimwe, afasha Abanya-Israyeli gutsinda Abafirisitiya ndetse abafasha no kuva mu bunyago bari bamazemo imyaka mirongo ine(40).
Mahoro Isaac avuga ko nyuma yo gusohora iyo ndirimbo yise ‘ISEZERANO’, agiye gukurikizaho indi yise ‘KWIHANGANA’ izasohoka mu ntangiriro z’ukwezi k’Ugushyingo 2022, kuko ubu ngo irimo gutunganywa.
Mahoro Isaac kandi arategura igitaramo kinini, kizaba ku itariki 26/11/2022, kikabera i Kigali mu kigo cy’ishuri cya APACE, aho kizitabirwa n’abanyeshuri bo muri icyo kigo ndetse n’abandi bantu baturutse hanze, kuko kizaba ari igitaramo cyagutse.
Inkuru bijyanye:
Umuhanzi Mahoro Isaac yiyemeje kuzamura umuziki we ku rundi rwego
Reba Video y’indirimbo ISEZERANO ya Mahoro Isaac:
MENYA UMWANDITSI
Umunyamakuru wa Kigali Today
@ umureremedia


c: text/html

text:
Amagufa y’umuntu ahora akomeye mu buzima bwe bwose bw’ukubyiruka hanyuma uko agenda asaza, na yo akagenda atakaza ugukomera ndetse anarushaho kuba mato. Ku bagore batakibyara, amagufa yabo atakaza ingufu ku rugero ruri hejuru,ariko ibi byose hari uburyo byakwirindwa. Urubuga www.webmd.com ruvuga ko uburyo bwiza bwo kubungabuga amagufwa kugira ngo ntiyangirike ari ugufata indyo yuzuye. Urubuga rukomeza rwerekana amafunguro umuntu yakwitwararika kugira ngo amagafwa ye ahorane ubuzima bwiza.
-Amata
Imyunyungugu ya kalisiyum yinganje mu mata. Ni yo mpamvu kunywa amata ari ingezi cyane cyane ku bantu bageze mu myaka y’ubukure, dore ko ari ho amagufa aba akeneye kalisiyum nyinshi.
-Sardines
Ntabwo amata n’ibiyakomakaho ari byo soko ya kalisiyumu gusa kuko sardines na yo ikungahaye kuri kalisiyum ndetse n’andi mafi yose mato, amagufwa (amahwa) yayo abonekamo ibyagombwa byose amagufwa y’umuntu akeneye.
-Imboga rwatsi
Bishobora gutangaza abatari bake, imboga izi mwese muzi nk’imbwija, amashu,intoryi,…ni isoko ntamakemwa ya kalisiyumu amagufwa akenera ngo amererwe neza.
-Amafunguro yongerewe ubushobozi
Igihe amata, imboga na Sardines bitanogeye umuntu ashobora gufata andi mafunguro yifuza aba yongewemo umunyu ngugu wa kalisiyum atari asanzwe awufite nk’imitobe y’indimu n’ibinyameke byanyuze mu nganda.
-Kalisiyum yo mu nganda
Hano inganda zikora kalisiyumu ikaza imeze nk’ibinini hanyuma umuntu ufite ikibazo cyayo mu mubiri akaba yabihabwa. Aha rero ni ibyo kwitondera igihe umuntu abona ifunguro igaragaramo, nta mpamvu yo kubifata kuko iyo kalisiyum ibaye nyinshi mu maraso iteza ibibazo bikomeye birimo kurwara impyiko.
-Soya n’ibiyokomokaho
Nubwo soya na yo ubwayo ndetse n’ibiyikomokaho byifitemo kalisiyumu, ntabwo ari yo yonyine ikenewe ngo amagufwa amererwe neza. Ubushakashatsi bwemeje ko soya ndetse n’inyama zayo (tofu) byinganjemo icyo bita isoflavone na yo izwiho kongera ubukomezi bw’amagufwa.
-Umunyu n’ibinyampeke
Mu ifunguro rya buri munsi ntihagombye kuburamo umunyu dore ko na wo urimo kalisiyumu ishobora kugereranywa n’iboneka mu binyampeke.
Imirasire y’izuba
Nta bwo ari ibiryo ariko iriya mirasire y’izuba igihe umuntu aba yumva ashaka kuryota ituma umubiri ubasha gukora vitamin D, imirasire y’izuba iramutse idahari ya kalisiyum igaragara mu mafunguro atandukanye umubiri ntiwaba ukibashije kuyikoresha.
Yanditswe na Akayezu Snappy/Muhabura.rw

robotstxt: allowed

filter: keep


text:
Minisiteri y’Ubuzima MINISANTE yatangaje ko yashyizeho uburyo bwo gukoresha abakozi b’abaganga badafite icyangombwa cy’urugaga rw’abaganga n’abaganga b’amenyo mu Rwanda, bityo hakaba hari umubare w’abaganga 20 mu minsi iri mbere bagiye gusezererwa kuko babuze ibyangombwa byuzuye, kuko batsinzwe n’ibizamini by’urugaga.
Mu bisobanuro Umuyobozi Mukuru ushinzwe imirimo rusange muri Minisiteri y’Ubuzima, Valens Ndonkeye, yahaye Komisiyo y’Abadepite ishinzwe imibereho y’abaturage, mu mpera z’icyumweru gishize, yavuze ko kugeza ubu abakozi ba Leta bahembwa ku ngengo y’imari igenerwa ubuvuzi barenga 4195 biyongeraho 2954 bahembwa ku ngengo y’imari iba yavuye mu masezerano atandukanye.
Yasobanuye ko impamvu nyamukuru yateje na mbere hose ikibazo cy’uko hari abaganga n’ubu bamwe badafite ibyangombwa byuzuye kandi bakora akazi nk’uko Komisiyo y’Abakozi ba Leta yabigaragarije abo badepite, bishingiye ku mateka y’uburyo kuva na mbere abaganga bajyaga mu kazi, aho uwabaga ari umuyobozi ku rwego runaka yashoboraga gushyira umukozi mu kazi nta n’urugaga ruhari rubashinzwe ngo rubishyire ku murongo, bisanga abakora mu buvuzi bagera ku 18 000.
Ati “Imwe mu mbogamizi twahuye na yo ubwo twashyiragaho uburyo bwo gucunga abakozi b’abaganga, muri rusange twari dufite abaganga 18 000, mu gihugu hose bagiye bashyirwa mu myanya mu buryo butandukanye; Burugumesitiri yashyiraga umukozi mu kazi, umuyobozi w’idini mu bitaro dufatanyije agashyiramo umukozi, umuyobozi w’umurenge agashyiramo undi, Minisiteri y’Ubuzima igashyiramo undi.
Kubera ko nta buryo twagiraga bucunga abakozi twari dufite abantu 18 000 binjiye mu buvuzi mu buryo bunyuranye, kubashyira kuri gahunda imwe bose ngo uzababonere uburyo binjira mu buvuzi neza hamaze kuboneka uko biri bukorwe hajemo imbogamizi, tuza gusanga dufite abantu benshi basanzwe bavura ariko bakaba ibyemezo byo kuvura byararangije igihe ariko barabyigeze, abandi ni bashya buzuyemo ntibarabyaka”.
Yakomeje avuga ko hajemo n’imbogamizi yo kuba kwaka ibyangombwa byari bigoye kuko urugaga rwatangaga izo mpushya narwo rwari rukiyubaka nta bushobozi bwo gutanga ibizami ku buryo buhoraho.
Ati “Muri abo bantu 18 000 twari dufite bavura twari dufite abantu 539 bagaragaraga ko badafite ibyemezo byo kuvura by’urugaga, abo bantu rero tukavuga tuti nitubasohora hanze turaza guteza ikibazo cy’ubuke bw’abaganga mu bitaro kandi wenda na bo hari urundi ruhande rutuma batabona ibyo byangombwa vuba kuko urwo rugaga rutariyubaka ngo rube rwakoresha ibizami buri kwezi cyanwga buri gihembwe.
Ubuyobozi bwa Minisiteri y’Ubuzima buravuga buti reka ahubwo tubwire urwo rugaga, turushakire ubushobozi, ruge rukoresha ibizamini buri gihembwe, noneho abo bantu aho kugira ngo tubasohore hanze tubakure mu bitaro kandi badufashaga kuvura, tubahe igihe cy’amezi 12 y’agateganyo, kugira ngo muri ayo mezi urugaga rwiyubake, rukoreshe ibizami, abo bantu bakore ibizami noneho bagaruke badufashe gutanga serivisi, tunashyiraho ko mu gihe cy’amezi 12 nutazana icyo kemezo tuzakwirukana burundu mu bakozi bavura mu bitaro”.
Muri abo 539 barebwaga n’uwo mwanzuro kugeza ubu hasigaye abakozi 90 gusa batarabona ibyo byemezo barimo 60 bakoze ibizamini biheruka mu kwezi k’Ukuboza 2019 bakaba bategereje kubona ibyangombwa byabo mu rugaga mu minsi itari myinshi iri imbere.
Akomeza avuga ko abandi bagera kuri 20 basigaye Minisiteri y’Ubuzima yafashe ikemezo ko mu mpera za Gashyantare 2020 abo bantu bazakurwa mu kazi bidatunguranye.
Urugaga rw’abaforomo n’ababyaza mu Rwanda buri mwaka ruhabwa ingengo y’imari ingana na miriyoni 100 ingunga imwe zo kujya bakoresha ibizami byo kureba ko abaganga bafite ubushobozi bwo kujya mu mwuga wo kuvura abaturarwanda.
Abayobozi b’ibitaro bagikoresha abo bakozi basobanuye ko uko umukozi abonye ibyangombwa bishyikirizwa inzego zibishinzwe ariko na bo bagitegereje ko abo bakozi batsinzwe ibizamini basezererwa kuko nta bubasha bwo kubirukana ubwabo bafite.


text:
Uku kwezi bafite gahunda yitwa CA$H Program, izatuma abatugana babona serivisi zo kuzuza ibijyanye n’imisoro k’ubuntu. Iyi gahunda kandi izajya itanga n’ubujyanama ku kugira intumbero mu buryo ukoresha imali ndetse banakuganirire ku ngorane uhura na zo mu birebana no kwihaza mu ifaranga.
Ese bisaba iki ngo umuntu yemerwe muri iyi gahunda ya CA$H?
CA$H iha serivisi abantu binjiza mu rugo rwabo ku mwaka, amadolari ari munsi ya $57,000. Abakorera hanze ya Maine mu mwaka wa 2020 ntibarimo ndetse hari n’abatemerewe guhabwa serivisi bitewe n’impamvu runaka zihariye
Ese bisaba angahe guhabwa serivisi na CA$H kuzuza iby’imisoro?
CA$H ni ubuntu!
Ese nakora iki kugira ngo bampe gahunda yo kunyakira?
Usabwa kuzana impapuro ziri ku murongo harimo ifoto ku bikuranga, aha wavuga nk’uruhushya rwo gutwara imodoka ku wusaba serivisi, ukazana n’ibiranga umufasha wawe mu gihe mwuzuriza hamwe n’uwo mwashakanye;uzana na Social Security (cg se Inimero iranga usora ITIN ) y’abantu bose bari ku rupapuro rw’uwuzuza, uzana kandi Impapuro zerekana ibyo winjije harimo nka W-2, 1099, 1098, 1095.
Ese abantu baba bahura mu buryo bw’iya kure? None ni gute impapuro zibashyikirizwa?
CA$H ntizakira abayigana mu biro ahubwo bazakoresha urubuga rwo kuri interineti bahuriraho n’ikigo Vita cyahawe uruhushya na IRS bagakoresha urubuga rwitwa Code for America. Abashaka serivisi basabwa kuba bafite ibikoresho birimo imashini, cg se terefone igezweho, bafite imeli (email) na terefoni maze bagasura urubuga rwa GetYourRefund aho buzuza ibibazo by’ibanze. Nyuma yo kuzuza bahita boherezwa aho bashyiramo ibibaranga ndetse na za mpapuro z’ibyo binjije. Abakorerabushake bahagarariye CA$H bazasuzuma impapuro maze bategure kuguhamagara muganire ku mpapuro zawe. Nyuma utegura imisoro azareba impapuro namara kuzitegura ahamagare nyirazo baziganireho mbere yo kuzohereza. CA$H iri gutegura ahantu hatandukanye abantu bajya bajyana impapuro zabo zikabasha gufotorwa zikoherezwa ku badafite ubushobozi bwo gufotora. Ugana iyi gahunda wese agomba kwitegura kuzahamagarwa kabiri n’abakozi ba CA$H kugirango babe bashoje.
Ni gute nakwinjira ku rubuga?
Ukimara kubona impapuro z’imisoro za 2020, usura urubuga cashmaine.org ukamenya igihe cyo guhura n’abashinzwe ibi bikorwa.
Ese harimo izihe nyungu mu gukoresha CA$H wuzuza ibijyanye n’imisoro?
CA$H ni ubuntu kandi itangwa mu buryo bwa gicuti ndetse igakorwa n’abakorerabushake bafite impushya za IRS. Bakora ibishoboka bakaguhesha imisoro ugenewe yaba umusoro kubyo winjije ndetse no ku bana.
Ese baba batanga serivisi zo gusobanura, impapuro zo kuzuza se zirasobanuye?
Urubuga rwa Get Your Refund ruri mu cyongereza no mu gisipanishi. Abagana izi serivisi bashobora kuvuga izindi ndimi bumva bisanzuyemo aho abakoranabushake babafasha bashobora gushaka umusobanuzi w’urwo rurimi. Abakorerabushake bavuga indimi nyinshi barakenewe cyane kandi bashobora kwandikira [email protected] bakohereza inyemezabushake cg se ushaka kubaza ikindi kibazo.


text:
Amashuri mbonezamirire n’ingo 68 zatoranyijwe zitangirwamo serivisi zo gufasha abana bafite ikibazo cy’imirire mibi, ku buryo hatagizwe igikorwa mu maguru mashya abo bana baba bashoboraga kugwa mu kibazo cy’igwingira.
Abo bana bamara iminsi 12 muri aya mashuri. Buri munsi bahabwa indyo yuzuye igizwe n’ibyubaka umubiri, ibiterimbaraga n’ibirinda indwara. Muri aya mashuri isuku iri mu byo bashyiramo imbaraga cyane kuko isuku nke itera umwana uburwayi bw’inzoka bushobora gutuma ibyo ariye bitagira icyo bimumarira.
Abajyanama b’ubuzima bapima abana bose no muri aka karere, uwo basanze afite ikibazo cy’imirire mibi akajya guhererwa ubufasha mu mashuri mbonezamirire.
Mu minsi umunani ishize, mu murenge wa Gashonga mu karere ka Rusizi hari habonetse abana 44 bafite ikibazo cy’imirire mibi. Bose bahise boherezwa mu mashuri mbonezamirire, ubu abarenga 25 bamaze kuva mu mirire mibi mu gihe hasigaye iminsi ine ngo iminsi 12 bagomba kumara bitabwaho n’ababyeyi n’abajyanama b’ubuzima irangire.
Uwimana Dative, wo mu kagari ka Rusayo utunzwe no guca inshuro, afite abana barindwi. Muri bo uri ku ibere niwe wa mbere ugize ikibazo cy’imirire mibi.
Ati "Kuba ataragiye mu bitaro akaza kuvurirwa mu ishuri mbonezamirire byambereye byiza, kuko sinari kubasha kubona uko nita kuri bakuru be”.
Avuga ko impamvu umwana we yagize imirire mibi ari uko amafaranga akorera bigoye ko yabonamo indyo yuzuye yo guha uyu mwana w’umwaka n’igice no kugaburira bakuru be batandatu.
Ati "Ntunzwe no gucora (guca inshuro) iyo nayibonye bampemba amafaranga 1200 ku munsi, impamvu umwana wanjye yagize imirire mibi ni uko naguraga ibyo mbona bishobora kubahaza bose, ariko ubwo bamfashije akaba avuye mu mirire mibi nzakora uko nshoboye kugira ngo atazayisubiramo".
Mu mashuri mbonezamirire abana bahabwa umuceri, imboga, n’ifu y’indagara, igikoma, amata n’amagi. Ibi biribwa uruhare hafi ya rwose rutangwa na Leta binyuze muri gahunda ya SPRP igamije kurwanya igwingira mu turere dufite igwingira riri ku gipimo cyo hejuru.
Uburangare n’ubukene mu bitera imirire mibi
Nshimiyimana Jean Marie Vianney, umujyanama w’ubuzima wo mu mudugudu wa Misave akagari ka Rusayo, ukorera mu kigo nderabuzima cya Mibilizi yabwiye IGIHE ko ingo zifite abana bari mu mirire mibi mu mudugudu akoreramo zihuriye ku bukene.
Ati "Ikindi kibazo ni ukubyara abana badashoboye kurera noneho wabihuza n’imibanire yabo itari myiza ugasanga abana barwaye indwara zituruka ku mirire mibi".
Avuga ko ikibazo cy’imirire mibi gihangayikishije ariko ngo nk’abajyanama b’ubuzima bakora uko bashoboye.
Ati "Twari dufite abana batatu bari mu mirire mibi ariko ubu hasigaye umwe".
Mukankwaya Justine wo mu mudugudu wa Kibumbwe akagari ka Rusayo avuga ko hari igihe umwana ajya mu mirire mibi atari uko babuze ibyo bamugaburira ahubwo ari ukutitabwaho.
Ati "Urugero ni nka bariya babyeyi bazinduka bajya gushaka amafaranga noneho wa mwana ibyo kurya n’ubwo bihari ntashobore kubibonera ku gihe"
Mukankwaya avuga ko aba babyeyi iyo bababonye babasanga bakabaganiriza. Ati "Bene aba biba byoroshye, iyo yumvishe inama tumuha nk’abajyanama b’ubuzima akazikurikiza umwana ahita ava mu mirire mibi".
Umutima w’ubwitange w’ababyeyi b’urumuri
Mu karere ka Rusizi habarurwa ababyeyi 68 batanze ingo zabo zikaba ziri gukoreshwa nk’amashuri mbonezamirire. Abo babyeyi bitwa ’Ababyeyi b’urumuri".
Iyo abajyanama b’ubuzima bapimye umwana bakamusangana ikibazo cy’imirire mibi bahita bamwohereza mu ishuri mbonezamirire.
Nyirarenzaho Ancille, umubyeyi w’imyaka 50 utuye mu mudugudu wa Ryagatebe Akagari ka Rusayo ni umwe mu babyeyi b’urumuri batanze ingo zabo ziri gukoreshwa nk’amashuri mbonezamirire.
Uyu mubyeyi yabyaye abana batandatu bose barakuze nta mwana w’inshuke akibana nawe mu nzu. Avuga ko Imana ariyo yamuhaye umutima wo kwemera ko urugo rwe ruvurirwamo ibibondo bifite ikibazo cy’imirire mibi.
Ati "Bintera ishema kuba ndi gutanga umusanzu wanjye mu kurwanya igwingira. Ababyeyi b’aba bana mbasaba ko mu rugo bakomeza kubitaho ntibarangirize ku byo baherewe hano gusa".
Umuyobozi w’Akarere ka Rusizi Dr Anicet Kibiliga avuga ko amashuri mbonezamirire ari uburyo bashyizeho mu rwego rwo gufasha abana bafite ikibazo cy’imirire mibi kubona serivise bakeneye badakoze ingendo ndende.
Ati "Ariya mashuri yatangiye kudufasha kuko wasangaha hari abana turebye nabi baducika, tukazisanga bagiye mu igwingira. Twashyizeho ariya mashuri kugira ngo abana bage hariya bagaburirwa, tubashakire igikoma, tubashakire indyo yuzuye"
Meya Dr Kibiliga avuga ko aya mashuri mbonezamirire yafashije ababyeyi cyane kuko umubyeyi w’umwana ufite ikibazo cy’imirire mibi yajyaga kumuvuriza ku kigo nderabuzima.
Ati "Tekereza nk’umubyeyi uturuka mu murenge wa Butare aho bita muri Kenya, yashoboraga gukoresha amasaha ane agiye gushaka ikigo nderabuzima kugira ngo avuze umwana uburwayi buturuka ku mirire mibi, byabaye ngombwa rero ko tubegereza serivise".
Akarere ka Rusizi gafite icyizere ko amashuri mbonezamirire azagabanya ikibazo cy’igwingira bityo intego igihugu cyihaye cyo kugabanya igwingira rikagera munsi ya 19% bitarenze 2024 ikagerwaho.
Imibare ya 2020, yagaragaje ko mu karrre ka Rusizi igwingira rigeze kuri 30,5% mu gihe mu gihugu hose igwingira riri kuri 33%.


text:
Nibutse iminsi ya kera, nibwira ibyo wakoze byose, ntekereza umurimo w’intoki zawe. Nkuramburira amaboko, umutima wanjye ukugirira inyota, nk’iy’igihugu kiruhijwe n’amapfa. Zaburi 143:5-6
Ese wari uzi ko ukwiye kwibuka urukundo Imana yagukunze? ukibuka aho Imana yagukuye kuko umuntu utibuka aba ari umupfapfa. Ukwibuka n’ikintu cyiza cyane ugatekereza ibyo Imana yagukoreye, kuko bituma utibagirwa Imana kandi biguha kunesha urugamba.
Kwibuka imirimo y’Imana, kwibuka agakiza twahawe, bituma tutiyandurisha iby’isi kuko byose bizahita ariko uwumvira ijambo ry’Imana azagumaho iteka ryose. Ijambo ry’Imana ryo ntabwo rizashira kuko ni ryo ritubatura rikadukura mu mwijima rikatumurikira inzira.
Niyo mpamvu dukwiye kwibuka aho twavuye: tugomba kwibuka ukuntu Imana yaturinze hanyuma tugashima imirimo Uwiteka yakoze.
Imana izabane nawe mu mwaka wa 2021 mu buryo budasanzwe
Matayo 2:1-12
Umwami wavutse ari hehe muri njye ko twabonye Inyenyeri ye turi Iburasirazuba, tukaba tujye kumuramya
Abanyabwenge:
Bavuye Iburasirazuba bayoborwa n’inyenyeri bageze kwa Herode Irazima. Herode yaranzwe n’ibi bikurikira:Kwica Umugore we, kwica abana be, kwica nyirabukwe, gukora Jenoside y’abana, kurangwa n’umutima wuburyarya soma Matayo 2:8
Bakihava ya nyenyeri yongera kubayobora, baranezerwa cyane, Matayo 2:10
Iyo nyenyeri: 1. Umwami w’amahoro, 2. Umuhuza w’ijuru n’isi, 3. Umucunguzi w’abari mu isi,4. Imana ikomeye, 5. Igitangaza, 6.Ubuhanuzi bwa Yesaya 9:5
Abanyabwenge :
Matayo 2:11
Bageze mu nzu bahambura amaturo
#: Izahabu: byerekana ko havutse Umwami w’Abami, Ibyahishuwe 19:16
#: Icyome: Umutambyi uruta abatambyi bose Abaheburayo 5:6
#: Ishangi: Umuhanuzi aho ubuhanuzi bwose bwuzuriye.
Reka twibaze ibi bibazo
1: Uwo mwami Yesu Kristo ni iki mutegerejeho?
2: Uwo mwami wavutse (wavutse) ari hehe muri njye , hari abamutegeje ku mafunguro, ku myenda, mu kwishimisha no kwinezeza, ku buryo butandukanye.
3: Abashyitsi watumiye muri yi minsi mikuru ya Noheli
Reba ko abashitsi watumiye batatuma Yesu abura umwanya muri wowe.
Ndabifuriza Noheli nziza itarangwamo Herode. Imana ni yo gushimirwa imirimo itangaje idukorera.
Uwiteka yadukoreye ibikomeye, Natwe turishimye.
Zaburi 126:3
Bigutere Gushima Imana
Ese wari uzi ko kuva kera hose gushima ari umuco w’Abanyarwanda, uretse no gushima Imana, Umuvandimwe wagize neza nawe arashimirwa, akagabirwa ndetse akagirwa inshuti, mu muco w’Abakristo natwe ni Ngombwa ko tuzirikana ndetse tugashima Imana ku mirimo itandukanye idukorera.
Gukora kw’Imana kuragutse cyane kuva uyu mwaka utangira ukageza kuri iyi taliki ya nyuma ya 2020, Imana yagiye idukorera ibikomeye.
Ibuka Igihe twamaze turi mu rugo nta gukora ariko ntitwishwe n’inzara, ibyo bigutere gushima, wibuke impanuka warokotse zose bigutere gushima Imana. Dukwiye kubaho mu buzima bushima Imana, kuko tubayeho mu bitangaza byayo.
Uyu munsi ufate umwanya ishimire Imana ibyo yagukoreye muri 2020, uyiragize kuzabana nawe muri 2021.


text:
Abafana ba Arsenal basuye urwibutso rwa Ruhanga baremera abarokotse
Itsinda ry’abafana b’ikipe ya Arsenal basuye urwibutso rwa Ruhanga mu karere ka Gasabo, baremera abarokokeye muri aka gace, banabwirwa amateka yaho arimo ubutwari bw’umupasiteri w’abangirikani wayoboraga urusengero rwa Ruhanga witwa Sosthene wanze kwitandukanya n’Abatutsi bari bahungiye muri uru rusengero ubu akaba yaragizwe umwe mu barinzi b’igihango.
Ubwo ibintu byari bikomeye abakuru b’idini ry’Abangirikani muri kiriya gihe bohereje intumwa kuri Sosthene ngo bamusabe ko yava muri iriya Paroisse kugira ngo aticwanwa n’Abatutsi, undi arabyanga.
Uwitonze Beatha warokokeye aha i Ruhanga yavuze ko Sosthene yasubije abari batumwe agira ati “Mwantumye kuragira intama. Ubwo aribyo mwantumye rero ntabwo nzita.”
Interahamwe ubwo zazaga zikica nawe yari ahari aza kurokoka ubu yagizwe umurinzi w’igihango kugira ngo ubutwari yagize buzabere urugero rwiza abandi.
Urwibutso rwa Jenoside yakorewe Abatutsi muri Ruhanga rushyinguwemo imibiri 36 600 ariko muri bo abarenga 15 000 biciwe muri ruriya rusengero ubu rwagizwe Urwibutso.
Uwitonze yabwiye abari aho ko Abatutsi biciwe i Ruhanga bishwe nabi n’Interahamwe zifashijwe n’abasirikare bari baje bakabatera grenades bakasukamo essence n’urusenda hanyuma bakabatwika.
Kugeza ubu ngo hari ubwo iyo ari gukora isuku ku rwibutso ajya abona imbuto z’urusenda zameze bikamwibutsa ukuntu Interahamwe zirwifashishije zica Abatutsi b’inzirakarengane bari bahungiye mu nzu y’Imana.
Ubusanzwe ngo abari batuye Ruhanga bari bari abavandimwe bahana inka, aboroye bagakamira abatoroye bityo bakabana mu bwumvikane.
Muri Jenoside ngo byafashe indi ntera abantu bahinduka inyamaswa kandi bari abavandimwe.
Uwitonze yavuze ko ibintu byatangiye guca amarenga ko bizaba nabi muri 1990 kuko ngo hari Abatutsi bamwe bacwaga gahoro gahoro.
I Kabuga ngo niho bategurirwaga ibitero byagabwaga i Ruhanga. Rugende ngo hari za bariyeri z’Interahamwe.
Taliki 11, Mata, 1994 nibwo i Ruhanga Abatutsi batangiye kwicwa ariko ngo umunsi wabaye mubi cyane ni uwo ku italiki 15 kuko aribwo abasirikare baje batera Abatutsi za Grenades.
Burugumesitiri Bisengimana niwe wayobora ako gace kari muri Komini Gikoro akaba ngo yaritaga i Ruhanga ko ari I Bugande kuko ngo hari abasore n’inkumi bari baragiye mu Inkotanyi.
Beatha yabwiye abafana ba Arsenal bari basuye urusengero ko ababanje gupfa muri ruriya rusengero bishwe no kubura umwuka kubera urusenda ruvanze na essence ndetse naza grenades batewe n’abasirikare bari bahurujwe.
Nyuma ngo interahamwe zifite imipanga n’impiri zinjiyemo zireba niba hari abatarapfa kugira ngo zibasonge.
Zimwe muri zo kandi ngo zagiye zisaka ababaga bapfuye zikabakuramo amafaranga n’ibindi zikabitwara.
Ku italiki 20 nibwo ingabo zahoze ari iz’Inkotanyi zageze i Ruhanga zirokora bamwe na bamwe bari basigaye, zibakuye mu masaka abandi mu rutoki n’ahandi.
Beatha Uwitonze yashimye ubutwari bwazo kandi avuga ko ubu bafite ikizere cy’ejo hazaza kuko hariho ubuyobozi bushakira Abanyarwanda bose ibyiza.
Uwaje ayoboye abafana ba Arsenal bari mu itsinda bise Rwanda Arsenal Fan Club Valentin Mwumvaneza yabwiye Umuseke ko bateguye igikorwa cyo gusura urwibutso, kurutera inkunga ngo rukomeze kwitabwaho, kuremera bamwe mu bacitse ku icumu no gukorana umuganda n’abatuye i Ruhanga kuko biri mu nshingano zabo zo gufasha abacitse ku icumu batuye mu murenge runaka kandi ngo ni igikorwa ngarukamwaka.
Abaturage 167 bishyuriwe ubwisungane mu buzima, kandi bafasha umwe mu muryango w’umusaza n’umukecuru bapfushije abana basigara umwe nawe agira ikibazo gikomeye cy’ihungabana kubona inzu y’ibyumba bitatu kugira ngo ubuzima bwe bube byize kurushaho.
Aba bafana b’ikipe ya Arsenal batanze inkunga ya 500 000 Frw yo kwishyurira ubwisungane mu kwivuza bw’abantu 167.
Urwibutso rw’i Ruhanga ruherereye mu Karere ka Gasabo, Umurenge wa Rusororo, Akagali ka Ruhanga.
Inzu rwubatsemo yahoze ari urusengero rw’Abangilikani ariko ruza guhindurwa urwibutso rwa Jenoside yakorewe Abatutsi muri 1994 kubera ubwicanyi bwarukorewemo.
Jean Pierre NIZEYIMANA
UM– USEKE.RW


text:
Rwanda
Zamuka Mucuruzi
Dufasha ba rwiyemezamirimo kongera ubumenyi mu kugenzura imikorere y’ubucuruzi bwabo, kwiha intego z’iterambere, ndetse no kunononsora ibyo bakwiye kwibandaho kugirango babashe kwagura ubucuruzi bwabo.
Saba Kwitabira
Ibyerekeye Amahugurwa
Aya mahugurwa (Zamuka Mucuruzi) amara ukwezi agamije gufasha ba rwiyemezamirimo kwiha intego zigamije guteza imbere ubucuruzi bwabo, gutekereza ku musaruro bifuza kubona, ndetse no kugenzura imikorere y’ubucuruzi bwabo kugirango bamenye ibyo bahindura mu gihe cya nyacyo.
Aya mahugurwa atangirwa kuri murandasi akubiyemo:
- Amasomo amara iminota 120 atangirwa kuri murandasi
- Uburenganzira ku rubuga rwo kwigiraho rwa AMI
- Imfashanyigisho ndetse n’ibikoresho byifashishwa mu bucuruzi byose bikururwa ku rubuga rwa AMI
- Gushyikirana n’inzobere mu bucuruzi za AMI ndetse no kwinjira mu muryango mugari wa AMI uhuriwemo na ba rwiyemezamirimo
Ni Nde Wemerewe Kwitabira?
Uwemerewe kwitabira aya mahugurwa agomba:
- Kuba ari Umuyobozi w’ikigo cy’ubucuruzi (Uwashinze ikigo, nyir’ubucuruzi, cyangwa umuyobozi mukuru)
- Kuba afite ubucuruzi bumaze nibura imyaka ibiri bukora kandi akoresha abakozi bahoraho batari munsi ya babiri
- Kuba yinjiza amafaranga ari hagati ya RWF100,000 – RWF500,000 ku kwezi
- Kuba afite terefoni igezweho (smartphone) cyangwa mudasobwa na interineti kugira ngo abone amasomo n’ibikoresho biboneka ku rubuga rwa AMI, ndetse abashe kuganira n’abandi ba rwiyemezamirimo
Ibikubiye muri aya Mahugurwa
Binyuze muri aya mahugurwa agenewe ba rwiyemezamirimo amara ukwezi, abitabiriye bazunguka ubumenyi ku ngingo zitandukanye mu bucuruzi zibategurira gutangira urugendo rwo guteza imbere ubucuruzi bwabo.
Intego z’Iterambere
Kwiha intego zijyanye n’aho wifuza kugeza ubucuruzi bwawe, bifite uruhare runini kugirango ubucuruzi bubashe kuzamuka. Birashoboka ko waba waramaze kwiha intego z’iterambere wifuza kugeraho. Muri aya mahugurwa, uziga ibyo wakwibandaho wifashishije ibikoresho by’ibanze bitangwa na AMI kugirango uzigereho bikoroheye.
Guteganya Ibihe
Mu rwego rwo gufasha ubucuruzi bwawe guhangana n’ibihe bitandukanye, igenamigambi rizagufasha gusobanukirwa ibihe ushobora guhura nabyo mu bucuruzi yaba ibyiza cyangwa ibibi ndetse n’uko wabasha kubyitwaramo mbere y’igihe.
Ingamba z’Ubucuruzi
Kugirango ubucuruzi bwawe buzamuke, gushyiraho ingamba ndetse n’ibikorwa by’ingenzi bigomba gukorwa bigira uruhare mu kugera ku ntego wihaye. Amahugurwa yacu agufasha kumenya ingamba ukwiye gufata mu bucuruzi ndetse n’ibikorwa ugomba kwibandaho kugirango ubashe guteza imbere ubucuruzi bwawe.
Amahirwe & Ibyahungabanya Ubucuruzi
Aya mahugurwa azaguha ubumenyi ku gusesengura ibishobora guhombya ubucuruzi bwawe ndetse n’amahirwe ahari wabyaza umusaruro ukabasha kuzamura ibyo winjiza kandi ukagura ubucuruzi bwawe.
Kugenzura Imikorere y’Ubucuruzi
Mu kugufasha kugenzura imikorere y’ubucuruzi bwawe ndetse n’aho ugeze ushyira mu bikorwa ingamba zo kubuteza imbere, ibikoresho by’ibanze bitangirwa muri aya mahugurwa bizagufasha kumenya ishusho y’aho ubucuruzi bwawe buhagaze ndetse n’uko wabona umusaruro mwiza udashoye amafaranga menshi.
Amasomo atangirwa muri aya mahugurwa atangwa na AMI arimo kwiha intego, kwandika ibyinjira n’ibisohoka mu bucuruzi, gucunga abakozi ndetse no gukemura ibibazo, yamfashije kumva no gutekereza ku cyerekezo cy’ubucuruzi bwanjye. Ibi byatumye mbasha kwiha intego z’iterambere ari nazo zimpa umurongo ngenderaho kugirango mbashe kuzamura ubucuruzi bwanjye.
Claudine Niyonkuru, Nyiri Niyo-Agribusiness Ltd, Rwanda


text:
Live: Kurikirana igitaramo cya Hillsong London na benjamin dube
Wa mugabo wakinnye filimi ya Yesu ni muntu ki ko hari abazi ko ari we Yesu?
Abantu bamwe na bamwe bareba iyo filime ya Yesu biragora kubumvisha ko ishusho babona muri iyo Filimi atari we nyirizina kuko usanga n’amafoto cyangwa ibishushanyo bikoresha kuri yesu biba bifite isura imwe. Iyo sura, ni iya Brian Deacon.
Brian Deacon ni umukinnyi w’amafilimi w’Umwongereza wavutse ku wa 13 Gashyantare 1949, wavukiye ahitwa Oxford mu Bwongereza kugeza n’ubu akaba akiriho.
Amafoto cyangwa ibishushanyo bikoresha kuri yesu biba bifite isura imwe. Iyo sura, ni iya Brian Deacon.
Brian Deacon yagaragaye mu mafilimi menshi harimo iyitwa Peter Greenaway aho yakinanaga na murumuna we Eric Deacon, A Zed & Two Noughts (1985), The Feathered Serpent (1976, 1978) na Filimi y’ama “series” Lillie mu mwaka 1978.
Mu mwaka w’1979, nibwo Brian Deacon yagaragaye muri Filimi akina nka Yesu, ikaba yari yakozwe n’umuryango w’ivugabutumwa witwa “The Jesus Film Project”.
Brian Deacon yashatse abagore babiri mu bihe bitandukanye: uwa mbere yitwa Rula Lenska (1977-1987) bakaba barabyaranye umukobwa witwa Lara Parker Deacon naho uwa kabiri yitwa Natalie Bloch (1998) akaba ari we bakibana kugeza magingo aya.
Hari abantu benshi bazi ko Yesu/Yezu ari uku yasaga
Umugore wa Deacon wa mbere yaje gushakana n’umukinnyi w’amafilimi witwa Dennis Waterman mu mwaka w’1987 batandukana mu 1998.
Nubwo Deacon yari asanzwe akina amafilimi, avuga ko mbere yo gukina Filimi ya Yesu abantu benshi bamuciye intege babimubuza ariko nyuma yo kubitekerezaho igihe kinini arabyemera aribwo bamwe bamugiraga inama z’ijwi yakoresha nyamara we agatsimbarara kuko yemeza ko imisusire ya Yesu iba mu muntu ariyo mpamvu yagombaga gushaka ijwi rye bwite n’imvamutima mu gukina neza iyo Filimi.
Umuryango w’ivugabutumwa wateguye iyo Filimi “The Jesus Film Project”, ishami rya “Campus Crusade for Christ” ryatangaje ko mu myaka 21 ishize, abantu barenga Miliyari 4 bamaze kureba Filimi ya Yesu mu bihugu birenga 233.
Muri bo abarenga Miliyoni 117 bafashe umwanzuro wo gukurikira Yesu cyangwa kwakira agakiza nyuma yo kureba iyo Filimi. Iyo filimi ikaba yerekanwa mu ndimi zigera kuri 582 hakaba kandi hari n’izindi 237 zikiri gutegurwamo iyo Filimi zizasohoka vuba.
Brian Deacon nawe azi ko abantu bamwe bamufata nka Yesu, ndetse we ibi ngo bimutera ubwoba kuko azi ko nta cyabaye, yakoraga akazi ke ko gukina Filimi.
Abantu benshi bo ku isi, boherereje Deacon ubutumwa bumushimira kubera iyi Filimi, ariko we ntabyiyumvisha kuko babumuha bamufata nk’umucunguzi.
Brian Deacon ni umukinnyi w’amafilimi w’Umwongereza wavutse ku wa 13 Gashyantare 1949
Iyi Filimi buri munsi igenda irushaho gukundwa, kabone n’ubwo yakinwe cyera ndetse abantu benshi mu bayirebye bemeza ko yahinduye ubuzima bwabo.
Nyamara ariko igitangaza abantu benshi, ni uko uyu Brian Deacon wafashije imbaga y’abantu benshi guhinduka, we ntabwo yemera Yesu, abo bita abatemera.
Twabibutsa ko iyi Filimi ya Yesu ari yo yaciye agahigo ko kurebwa cyane kuri iyi Isi
Nk’uko urubuga Godtube.com rubitangaza, uyu mugabo yarutangarije ko n’ubwo yakinaga ari Yesu, we atamwemera. Kugeza ubu nta makuru afatika agaragaza niba uyu mugabo ufatwa nka Yesu kuri bamwe yaba yarageze aho amwemera.
Benshi mu bizera, uwahura n’uyu mugabo, uretse ko isura ye imaze gusaza, yagira ngo arabonekewe. Ahantu henshi usanga ikigaragaza umwizera nyakuri ari ufite ishusho ya Yesu mu nzu ye.
Iyi shusho ni iya Brian Deacon ndetse mu matorero cyangwa amadini yemera ikoreshwa ry’amashusho, usanga bakoresha iyi shusho. Ibi ni ukwemera kwabo.


text:
Muri ibi bihe turimo usanga urukundo rw’ubu umubare w’abaca inyuma abakunzi babo ugenda wiyongera, kuburyo benshi basigaye bemeza ko urukundo rw’ubu rwabaye akavuyo cyangwa se rwakonje kuko nta muntu ugikunda undi ariwe wenyine akunda cyane. Ibi ahanini usanga bikunze kugaragara ku bakobwa, aho uba ubona akunda uyu muhungu runaka ariko afite n’abandi ku ruhande.
Twifashishije imbuga zitandukanye tubashakira ibimenyetso bizakwereka ko uwo ukunda ari uwawe wenyine, atajya akubangikanya:
1. Arakumva
Ahanini burya ikintu gihuza abantu cya mbere ni ubwumvikane. Rero burya iyo ufite umukobwa mukundana, icya mbere kizakwereka ko agufite nk’amahitamo amwe ni uburyo akumva igihe mugiranye ikibazo icyo aricyo cyose. Burya iyo afite abandi ku ruhande, mugirana akabazo gato wamubwira igikwiye gukorwa akazamura amatiku, ndetse akivumbura ubusa.
2. Murahuza
Akenshi buriya kuri iyi si biragoye kubona umuntu muhuza cyane kubijyanye n’ibyo buri umwe akunda, ariko umukobwa w’inshuti yawe muhuza byinshi. Niba rero muhuza hafi ya byose mu bintu mukunda mwese, umukobwa mukundana ugomba kumukomereho kuko niwe wawe.
3. Ntajya ashidikanya kuri gahunda zawe za buri munsi
Si byiza ko umukobwa mukundana yivanga mu buzima bwawe bwa buri munsi, cyane kubijyanye na gahunda zawe kuko burya bigaragaza ikizere agufitiye. Kimwe n’uko iyo atakwizera aba ashaka kumenya gahunda zawe za buri munota, kugira ngo akuboneho amakosa ubundi ahite ajya ku bandi afite ku ruhande.
4. Akubwira uko amerewe umunota ku munota
N’ubwo we aba adakwiye kwivanga mu buzima bwawe ku buryo buri hejuru, ariko nanone ntibivuze ko atakumenyesha uburyo abayeho umunsi ku munsi niba yagize ikibazo ukabimenya, cyangwa yaba yishimye nabyo akabikubwira.
5. Agukundira uko uri n’icyo uri cyo
Kuba ufite akazi keza ndetse kaguhemba neza sibyo agukundira. Niba rero warabigenzuye neza ugasanga umukobwa mukundana atarakuruwe n’akazi keza ufite, umushahara mwiza uhembwa,.. ni uw’igiciro. Amafaranga si urukundo, afasha abakundana kugaragarizanya urukundo ariko siyo y’ingenzi mu rukundo.
6. Ntahatanira kuguhindura uko ashaka
Abakobwa benshi usanga bahorana ibibazo n’abahungu b’inshuti zabo. Guhora umukobwa ashaka ko umuhungu agira imico yishimira kandi ashaka, ni kimwe mubyo abakundana benshi batumvikanaho. Umukobwa wowe mukundana akwemera uko uri, kandi we ntaharanira ko uhinduka uko ashaka.


text:
Umusore witwa Nkundineza Pierre uzwi nka Kamoja uherutse gusangwa mu rwogero (Piscine) muri Hotel Saint Andre Kabgayi yapfiriyemo, yasezeweho bwa nyuma, aherekezwa n'abavandimwe n'abo bakoranaga mu isoko rya Kijyambere rya Muhanga, aho abavuze bose barangwaga n'amarira no kuvuga ibyo bamuboneyeho n'umurage abasigiye.
Ni umuhango wabaye kuri uyu wa 25 Ukwakira 2022 mu irimbi rusange riherereye mu murenge wa Byimana ahazwi nk'i Kirengeli. Yakomokaga mu Mudugudu wa Nyabizenga, Akagari ka Kirengeli, Umurenge wa Byimana, Akarere arere ka Ruhango, ariko yari atuye mu Murenge wa Nyamabuye ho mu kagali ka Gahogo.
Abo babanaga, bavuze ko yari imfura, akajya inama kandi akabana na bose, agakunda gusetsa mu rungano n'abo babana kubera ibiganiro yabaga afite. Umwe muri bo yagize ati' Nta wa bisobanura ngo abone amagambo yo kubivuga, ariko Kamoja wacu yadusetsaga, yari umuntu utabonana iminkanyari mu maso kandi agakunda gusetsa abo bari kumwe'.
Mushiki we bavukana yavuze ko abuze umuntu ukomeye mu buzima kuko yajyaga ajya kubasura bakajya inama. Avuga ko mu biganiro byabo bya nyuma, bibukiranije uburyo bateguye ibijyanye n'ubukwe bwe, ko kandi yari umwe mu bo yishingikirizaga nk'inkoramutima ye ya hafi.
Umubyeyi we, Mukarugambwa Elisabeth wagaragaraga ko akomeye nubwo yabuze umwana, yasabye abaje kwifatanya n'umuryango we kumufasha guherekereza umwana mu mahoro, akagenda neza nta bibazo asize. Yongeyeho ko niba hari n'uwo baba bagifitanye yakivugira aho kigacyemurwa umwana we akaruhukira mu mahoro.
Yagize ati:' Ndabashimira ko mwadutabaye kandi mukanaduha ubufasha, ariko kuko nshaka ko umwana wanjye aruhukira mu mahoro niba hari uwo yari afitanye nawe ikibazo yakivuga kigakemurwa kuko nibyo nifuza kandi munyeretse ko yabanaga na bose ntawe abangamira ni nayo mpamvu turi kumwe'.
Mu izina ry'ubuyobozi bwa Hotel Saint Andre Kabgayi, bwifatanije n'umuryango wagize ibyago bwagaragaje ko bubabajwe n'urupfu rwa Nkundineza wari umukiriya wakeneraga serivise za hoteli, ndetse bamuziho ubupfura kuko azwi nk'uwazanaga n'abandi agasabana mu rugwiro.
Uhagarariye Hotel Saint Andre yagize ati:' Tubabajwe n'urupfu rwa nkundineza!, buriya natwe twagize ibyago nkuko umuryango we wamubuze, ariko Imana yamukunze, reka dutegereze icyo inzego z'iperereza zizagaragaza kandi twongeye kubihanganisha, tubizeza ko tuzafatanya hakagaragara ukuri ku cyateye urupfu nk'uru!'. Akomeza yihanganisha abari inshuti ze ndetse n'umuryango we kandi yijeje umubyeyi we ko bazamuba hafi bakamufasha muri bimwe.
Kugeza ubwo twandikaga iyi nkuru, hari abakurikiranwe n'ubugenzacyaha ku cyaba cyateye uru rupfu, dore ko kuva byamenyekana inzego zitandukanye zakomeje gufatanya ngo hamenywe ukuri ahakiri gukurikiranwa ibimenyetso by'ibanze mu iperereza.
Akimana Jean de Dieu
Source : https://www.intyoza.com/2022/10/26/ruhango-nkundineza-wasanzwe-mu-rwogeropiscine-yapfuye-yashyinguwe-mu-marira-menshi/


text:
Hari n’ababizi ko bitahahoze ariko ntibamenye inkomoko yabyo, ko ari ibiganiro byabereye mu Rugwiro mu myaka ya 1998/1999, byahuje abanyarwanda b’ingeri zitandukanye ngo barebere hamwe icyasubiza u Rwanda ijabo mu mahanga, nyuma y’icuraburindi rwari ruvuyemo rya Jenoside yakorewe Abatutsi.
Ibitekerezo byavuye mu biganiro byo mu Rugwiro ni byo byabaye imbarutso y’Itegeko Nshinga dufite ubu ndetse nta washidikanya ko ibirikubiyemo byose ari icyo cyerecyezo abanyarwanda bagiriye mu Rugwiro tugishingiyeho uyu munsi.
Umushinga wo gutegura no gutora Itegeko Nshinga ry’u Rwanda waranzwe n’ibintu bikomeye ari na byo tugiye kugarukaho muri iyi nyandiko. Icyo gihe Abanyarwanda bagaragaje ko badashaka Itegeko Nshinga risa n’ay’ahandi, ko bashaka irireba ibibazo byihariye igihugu gifite, rikabishakira ibisubizo kandi rigatanga umurongo kugira ngo n’abazaza nyuma babyubakireho.
Uko Itegeko Nshinga rishya ry’u Rwanda ryateguwe
U Rwanda rwari rusanganywe Itegeko Nshinga ndetse no mu gihe cy’ubukoloni nubwo rutagiraga Itegeko Nshinga ryarwo, rwagenderaga ku ry’Ababiligi.
Nyuma ya Jenoside yakorewe Abatutsi, u Rwanda rwagenderaga ku Itegeko Shingiro ryari rikubiyemo bimwe mu byari bigize amasezerano ya Arusha ndetse n’itangazo FPR yashyize hanze imaze kubohora igihugu n’ibyo amashyaka yose atarijanditse muri Jenoside yemeranyijweho.
Ubwo ibiganiro byo mu Rugwiro byabaga, byahuje abantu b’ingeri zitandukanye zirimo abadepite, abasenatei, abaminisitiri, abayobozi ba sosiyete sivile, abarimu bo muri za kaminuza n’abandi. Hari harimo n’abanyapolitiki bo muri ya mashyaka ya kera nka UNAR, PARMEHUTU, MDR, APROSOMA n’abandi.
Twaricaye turaganira tuti "Kuki ibi bibazo byaje”? Bakabiganiraho. Izo nama zaganiriye ku bintu byinshi, zageze n’aho zivugirwamo ngo "Turifuza ko mu myaka 20 u Rwanda rwacu rutazongera gufatwa nk’igihugu cyakoze Jenoside gusa” kuko iyo wajyaga hanze wavuga uti "Ndi Umunyarwanda", baravugaga bati “Ba bandi bakoze Jenoside?"
Mu gihe kingana n’imyaka ibiri n’igice, twaganiriye ku bibazo byinshi bireba igihugu birimo uko ubukungu buzazamuka, uko tugomba kwegereza abaturage ubuyobozi n’ibindi. Niho hemerejwe za GACACA n’ibindi.
Leta Iriho niyo yahinduye izo nzozi impamo, cyane cyane Perezida wa Repubulika kuko areba kure, akamenya ibiri mu nzozi kubishyira mu bikorwa bigashoboka.
Mu nama zo mu Rugwiro rero nibwo twasanze dukeneye Itegeko Nshinga ariko akenshi twagiye turyandikirwa n’abandi kandi Itegeko Nshinga ari iry’abaturage ariko usanga buri gihe ryandikwa n’abanyamahanga cyangwa abahanga bo mu gihugu ariko batabajije abaturage. Akenshi baza mu baturage babasaba kuritora gusa.
Mu nama zo mu Rugwiro baravuze bati “Nyabuneka iri Tegeko Nshinga murebe uko ibitekerezo bizaturuka mu baturage”, ni ko babisabye, nyuma rero leta iza gushyiraho Komisiyo izandika iryo tegeko Nshinga.
Muri iyo Komisiyo hari harimo hafi amashyaka umunani, buri shyaka ryagombaga kugiramo umuntu umwe kugira ngo bose banganye. Abantu batatu bavaga muri sosiyete sivile n’undi umwe uhagarariye inzego z’umutekano, twese tukaba 12.
Twagiye dutanga amazina menshi, buri shyaka wenda rigatanga amazina abiri no muri sosiyete sivile bagatanga amazina nk’ane. Amazina yaje arenze nka 20, dutoramo 12 ariko kugira ngo muri buri shyaka habonekemo umuntu. Hanyuma Inteko irabemeza itora uzaba Chairman, Vice Chairman n’Umunyamabanga.
Ninjye watorewe kuyobora iyo Komisiyo, abadepite baratubwira bati ‘mugende muzaduhe Itegeko Nshinga mu myaka itatu, rikurikije bya bindi byasabwaga.’
Ikintu cya mbere twakoze tutarashyiraho n’abakozi, ni ukuganira ngo natwe ubwacu twumve uko tuzakorana kuko twavaga mu mashyaka adahuje intekerezo. Ni bwo twagize amezi abiri tuganira, dushyiraho amategeko n’amabwiriza byajya bituranga (code of conduct).
Nyuma tumaze kubikora, twagiye hamwe kugira ngo dutangire twige ku Itegeko Nshinga. Twafashe amezi atatu kugira ngo tubisome, duhamagara abize Itegeko Nshinga ngo baze batuganirize. Twagize n’ukwezi ko kujya hanze kugira ngo tugende tureba andi Mategeko Nshinga tuganira n’abaho.
Twagiye muri Amerika, tujya mu Bwongereza, tujya mu Burayi, za Ghana, Ethiopia, Kenya, Afurika y’Epfo n’ahandi.
Birangiye twashatse abakozi ba Komisiyo bo kudufasha. Twakoranye n’abari basanzwe badufasha bize amategeko, barimo uyu wabaye Minisitiri w’Ubutabera [Dr Ugirashebuja Emmanuel] n’abandi bose.
Twagiye mu baturage, dusanga abaturage bose badasobanukiwe. Umuturage wamubaza ngo ‘demokarasi ni iki cyangwa Itegeko Nshinga ni iki?” Ugasanga ntabizi.
Twafashe amezi atandatu twandika udutabo turimo ibyo, tugenda tubyigisha abaturage. Tugenda hose mu midugudu, mu mashuri yose, mu nzego za leta tukaganira na bo, tukareba muri za kaminuza, tukareba n’inzobere mu nzego zose , tukagenda tubyigisha.
Hari n’aho twagendaga dushaka urubyiruko bagakina ikinamico zigaragaza uko amatora aba ameze, ubwoko bw’ubutegetsi n’ibindi. Kugira ngo abaturage bose babyumve, twagiye no hanze mu mpunzi za Tanzania, iza Zambia, iz’i Burayi. Twabahaga n’udutabo, wasangaga bakeneye gusoma utuntu tw’i Rwanda.
Amezi atandatu twakoze ibyo byo kwigisha demokarasi, hanyuma mu kwezi kwa nyuma tukababaza duti ‘Ese Itegeko Nshinga ni iki? Bakatubwira bati Itegeko Nshinga ni ‘Nyababyeyi’, kuko ni yo ibyara byose, ni yo ibyara politiki, ni yo ibyara andi mategeko. Byaradushimishije cyane twumvise abaturage batubwira batyo.
Ibyo birangiye, twarongeye twandika utundi dutabo dufata ibintu 64 by’ingenzi bigize Itegeko Nshinga. Twafashe andi mezi atandatu yo kugenda dusaba abaturage ngo bahitemo bitoranyirize. Tukababaza duti ‘Murashaka iki, ese murashaka ubutegetsi aho Perezida ari we uba afite ububasha bwose (Regime présidentielle), Murashaka Parlementaire (Aho Inteko ariyo iba ifite ububasha bwinshi]? Cyangwa se Murashaka semi-présidentielle [Aho Perezida aba afite ububasha buringaniye, ubundi bugahabwa Inteko]. Twaje gusanga abaturage bashaka semi-présidentielle.
Turangije gukusanya ibitekerezo, twaricaye twandika Itegeko Nshinga ryose hasi kugeza hejuru. Tuzana n’abandi banyamategeko ngo badufashe mu buryo bw’amategeko. Twamaze ukwezi turyandika.
Nyuma twahurije hamwe abahagarariye abaturage, baterana iminsi ibiri tuganira kuri iryo Tegeko Nshinga. Nyuma twahamagaye inzobere zo hanze kugira ngo baturebere ko riri ku rwego mpuzamahanga.
Twamaranye ukwezi basoma tuganira, basanga biri ku rwego mpuzamahanga. Birangiye ni bwo twarihinduye mu ndimi eshatu; Icyongereza, Igifaransa n’Ikinyarwanda. Nyuma twarishyikirije Guverinoma banatanga ibitekerezo uko byakwandikwa. Turijyana mu Nteko Ishinga Amategeko iriganiraho nk’ukwezi, barabyiga bararitora.
Abadepite bamaze gutora, twafashe ukwezi ko kujya kwereka abaturage ibyavuye mu Nteko n’ibitekerezo batanze, bati “ni byo.” Birangije rero ni bwo bigiye muri referandumu, abaturage bararitora kuri 93%.
Inyungu zo kuba twaritoreye Itegeko Nshinga bikozwe n’abaturage
Nk’ejobundi mu 2015 ubwo abaturage bahagurukaga basaba ko Ingingo ya 101 ivugururwa, Perezida akemererwa kongera kwiyamamaza, kuriya gutinyuka ni uko bari babizi kuko twajyaga tubiganira. Bahagurutse kuko bari barizi kandi aribo batanze ibitekerezo.
Buriya si kimwe no kubwira abantu uti “turashaka ko Perezida agumaho”, batangira kukubaza bati “ese iryo tegeko ni irihe ?” Ariko bo bari barizi.
Iryo tegeko rero rirasobanutse kuko igihe mubonye umuperezida akoze nabi, mushobora kumukuraho nk’uko mushobora kumwongera mubonye akoze neza.
Baramutse batanashaka Perezida, babyandika bavuga bati “Turifuza ko ugenda”. Abaye ari umunyapolitiki w’ukuri yabyumva.
Icyo Umunyarwanda wese akwiriye kumenya ku Itegeko Nshinga
Umunyarwanda icyo akwiriye kumenya ni uko Itegeko Nshinga ibyinshi birimo byavuye mu baturage. Bakwiriye kumenya ingingo nini zirimo, n’amahame remezo.
Icya mbere ni ukurimenya neza kuko ubu abenshi ni batoya ntabwo bari bahari mu gihe ryashyirwagaho. Bagerageze kumenya ingingo zimwe z’ingenzi zigiye zirimo. Niba badafite n’umwanya wo gusoma, basome incamake kuko isobanura muri make ibikubiyemo by’ingenzi.
Nabasaba kumenya nk’Ingingo ya 10 ivuga ku mahame remezo tugenderaho, nibura bakaba bayazi nk’uko bamenya amategeko ya Musa, bakamenya ingingo ya cyenda ivuga ko Abanyarwanda dukwiye kwishakira ibisubizo.
Harimo n’izindi ngingo bakwiriye kunyuzamo amaso bakamenya icyo zivuga kuko nizo igihugu cyubakiyeho.


text:
Ku wa Mbere tariki 1 Kanama 2022, ubwo Minisitiri w’Intebe, Dr Edouard Ngirente yagezaga ku Nteko Ishinga amategeko imitwe yombi, ibyagezweho muri gahunda y’Uburezi, yatangaje ko Leta y’u Rwanda, yongereye imishahara y’abarimu yaba abo mu mashuri abanza bakorera kandi bagahemberwa ku mpamyashobozi y’amashuri yisumbuye A2, bongereweho 88% by’umushahara, ni ukuvuga amafaranga 50.849 kuri buri mwarimu.
Abarimu bakorera kandi bagahemberwa ku mpamyabumenyi y’icyiciro cya mbere cya Kaminuza A1, bongerewe 40%, ni ukuvuga ko ari inyongera y’umushahara ingana n’amafaranga y’u Rwanda 54.916 kuri buri wese. Naho abakorera kandi bagahemberwa ku mpamyabumenyi y’icyiciro cya kabiri cya Kaminuza A0, bongerewe 40% by’umushahara, ni ukuvuga angana na 70.195 kuri buri wese.
Iyi nyongera y’umushahara kandi ireba n’abayobozi b’ibigo by’amashuri, abayobozi bungirije n’abandi bakozi bo mu bigo by’amashuri ya Leta, ndetse n’afatanya na Leta ku bw’amasezerano.
Abarimu bo mu bigo by’amashuri bibarizwa mu Ntara y’Amajyaruguru, ni bamwe muri bantu benshi bashimishijwe no kongezwa umushahara, bahamya ko bari bamaze imyaka myinshi basonzeye. Iki gikorwa bakagifata nk’igihamya cy’uko Leta y’u Rwanda idasiba gutekereza ku iterambere rya mwarimu.
Nzamurambaho Alphonse, Umuyobozi w’Urwunge rw’amashuri ya Cyuve GS Cyuve mu Karere ka Musanze, yagize ati “Kutwongerera umushahara byanshimishije mu buryo ntashobora kubona uko nsobanura aka kanya. Hari abarimu benshi bari bagoswe n’ubuzima bugoranye, bitewe n’ubushobozi budahagije bw’ahaturuka amafaranga. Mwarimu yageraga ku isoko, akagorwa no guhaha, yakwifuza gukora ubuhinzi ngo bumwunganire akabura amafaranga ahemba abakozi, yatekereza kujyana abana mu ishuri minerivale ikamubana ikibazo. Ibyo kurya byo muri iki gihe, byari nko kwizirika umukanda, duhora mu madeni kuri za butiki no mu masoko”.
Ati “None Leta yacu idukunda yicaye, ireba ibyo bibazo byose byari byaratangatanze mwarimu, yihutira kubimukemurira, ibinyujije mu kumwongerera umushahara. Twe n’abagize imiryango yacu, tucyumva iby’iki cyemezo, twabyinnye, turanezererwa, abandi batera impundu ku bw’iki gikorwa gihindura imibereho yacu. Turizeza ubuyobozi ko tugiye kurushaho gukorana umurava n’umwete, umusaruro twatangaga tuzawukube inshuro nyinshi”.
Ubu kwitwa ba Gakweto, Gashati n’andi mazina ngo bigiye kuba amateka!
Amikoro ya mwarimu yahoraga ari macye, biturutse ku mushahara yahembwaga udahagije, byamuberaga inzitizi ituma atikemurira byinshi mu bibazo, nk’uko umwe mu barimu wigisha kuri kimwe mu bigo by’amashuri abanza, kibarizwa mu Karere ka Rulindo yabigarutseho.
Yagize ati “Nahembwaga ibihumbi 57, banki yakatamo ayo kwishyura ku nguzanyo nyibereyemo, ngasigarana ibihumbi 37. Ayo ni yo yajyaga avamo ibihumbi 20 nishyura inzu nkodesha buri kwezi, ngahemba umukozi wo mu rugo, nkakuramo ayo mpahisha ibiribwa n’ibyo kubitekesha. Wakongeraho rero no kwiyitaho cyangwa kwita ku muryango; mbese ukabona bitavamo, ugasanga tubayeho dupfundikanya”.
Akomeza ati “Burya nta handi haturukaga arya mazina wumva bitirira ba mwarimu ngo ni ba gakweto, kubera guhora mu nkweto imwe umuntu adashobora kwigurira indi, ba gashati n’andi mazina nk’ayongayo ateye ipfunwe. Ubu rero ndacyeka ayo amazina bamwe bajyaga batwitirira, ubungubu yabaye amateka, kuko Leta yagaragaje agaciro mwarimu afite, binyuze mu kumwongerera umushahara”.
Kuri ubu benshi mu barimu babashije kuganira na Kigali today, bahamya ko ubushobozi babonye, batazigera babupfusha ubusa, aho bamwe ngo bahise biha umuhigo wo kongera ubumenyi basanzwe bafite, binyuze mu kwiga za Kaminuza, kugira ngo bibafashe kurushaho kunoza ireme ry’uburezi batanga.
Si abarimu gusa bishimiye iki cyemezo kuko n’abandi Banyarwanda mu ngeri zitandukanye, harimo n’abifashishije imbuga nkoranyambaga zitandukanye, mu kugaragaza imbamutima n’akanyamuneza batewe no kuba mwarimu yongerewe umushahara.
Ibitekerezo ( 1 )
Imana ishimwe pe !
Uzi kwigisha abana Kandi aba mwarimu babuze minerval.
Umubyeyi aragahora ku isonga.


text:
Abahinzi basabwe kwishakamo ibisubizo mu guhangana n’imihindagurikire y’ikirere
Minisitiri w’Ubutegetsi bw’Igihugu, Gatabazi Jean Marie Vianney, arasaba abahinzi mu Ntara y’Iburasirazuba kwishakamo ibisubizo mu guhangana n’imihindagurikire y’ikirere, buhira imyaka aho bishoboka bakanatera ibiti bivangwa nayo.
Yabibasabye ku wa Kabiri tariki 01 Ugushyingo 2022, ubwo yatangiraga urugendo rwe mu Ntara y’Iburasirazuba, rukubiyemo umuganda wo gushyira ifumbire ku bigori no kuhira imyaka, hagamijwe kongera umusaruro no guhangana n’amapfa.
Ni urugendo rwatangiriye mu Karere ka Gatsibo aho yifatanyije n’abahinzi bibumbiye muri Koperative COPCUMA, ikorera ubuhinzi bw’ibigori mu gishanga cya Cyampirita ku buso bwa hegitari 50, mu kubishyiramo ifumbire.
Yasabye abaturage ko aho bishoboka bakoresha uburyo bwo kuhira kugira ngo bahangane n’ikibazo cy’amapfa, mu gihe bamwe bagaragazaga ikibazo cya mazutu ikoreshwa muri moteri zifashishwa mu kuhira ihenze.
Yagize ati “Ibikoresho byo kuhira birahari kandi biriho Nkunganire ya Leta, abantu bashobora no kwishyira hamwe bakabigura. Ikigaragara muri iyi minsi mazutu igiciro cyarazamutse, ariko n’ubwo izamuka iboneka ku giciro kiri hasi kuko nayo Leta iyitangaho Nkunganire, bigatuma igiciro cyayo kidatumbagira.”
Ku mumsi wa kabiri w’uruzinduko agirira muri iyi Ntara, Minisitiri Gatabazi yifatanyije n’abahinzi bibumbiye muri Koperative KOAISORWA y’abahinzi b’ibigori mu Murenge wa Murundi Akarere ka Kayonza, mu gikorwa cyo gushyira ifumbire ku bigori.
Uyu muganda wo gushyira ifumbire ku bigori, wakorewe mu gishanga cya Rwakabanda, ahari ubuso buhujwe bwa hegitari 100.
Ni ifumbire abahinzi bahawe na Leta nta mafaranga bishyuye, muri gahunda yo kubafasha kongera umusaruro.
Muri uyu Muganda, hanatewe ibiti bivangwa n’imyaka no kuyuhira, mu rwego rwo kwishakamo ibisubizo mu guhangana n’imihindagurikire y’ibihe.
Mu Ntara y’Iburasirazuba Imirenge 59 niyo ifite ikibazo cy’izuba ryinshi, ku buryo yo harimo gushakishwa imigozi y’ibijumba n’imbuto y’imyumbati kugira ngo bibe aribyo bihingwa.
MENYA UMWANDITSI
Umunyamakuru wa Kigali Today/KT Radio
@ SEBASAZAGEmman1


text:
Kuri uyu wa Gatatu tariki ya 10 Gashantare 2021, niho Padiri RUKAMBA Innocent yaherekejwe mu cyubahiro. Padiri Innocent RUKAMBA yavutse kuwa 15/08/1964, ahabwa ubupadiri kuwa 04/08/1991, akaba yaratabarutse kuwa 7 Gashyantare 2021.
Imihango yo kumuherekeza yabereye mu Gitambo cy’Ukaristiya cyatuwe na Nyiricyubabahiro Antoine Cardinal KAMBANDA.
- Igitambo cya Misa yo guherekeza Padiri Innocent RUKAMBA
Mu nyigisho ya Misa Nyiricyubahiro Antoine Cardinal KAMBANDA yagarutse ku buzima bwa Padiri Inosenti RUKAMBA, cyane cyane mu gihe cy’uburwayi bwe, aho yaranzwe n’Isengesho, kandi n’ubwo yababaraga, ntadohoke
For patients suspected to be suffering from depression, a usa cialis Its effect is more potent on PDE5 than on other known phosphodiesterases..
Nyiricyubahiro Antoni Cardinal KAMBANDA yibukije ko “Imana yaturemeye kubaho ubugingo bw’iteka“, ko Yezu Kristu ari “We Nzira itugeza ku Mana“, kandi ko twaremewe ubuzima, twaremewe kubaho, kuko ari cyo Imana yaturemeye.
Ati “Padiri Inosenti RUKAMBA yakurikiye Yezu mu buzima bwe, ajya kuba Umusaseridoti, akamuha imbaraga ze zose, ubuhanga bwe bwose; igihe cye, akagishora mu gukorera Yezu Kristu, no kumukurikira. Ndetse afasha n’abandi, abarangira umukiro muri Yezu Kristu, abarangira inzira ya Yezu Kristu, itugeza mu Bugingo bw’iteka
With the relaxation of corporal smooth muscle, arterial filling begins, which initiates the hemodynamic event of a natural erection by engorgement of the sinusoids in the cavernosa and veno-occlusion due to the compression of the subtunical venules against the tunica albuginea. cialis for sale Recommended Tests.
Nyiricyubahiro Cardinal yagarutse ku kwizera kwamuranze, cyane cyane mu minsi ya nyuma y’ubuzima bwe, aho nta mirimo myinshi yari afite, ariko umurimo umwe ukomeye, yakoraga, yadukoreraga ukaba ari umurimo w’isengesho. Ni igikorwa gikomeye yari asigaye akora mu buzima bwe, akabikora atadohoka, yubahiriza igihe, kandi asabira abandi: mu butumwa yakoraga mu bakecuru n’abasaza bafashwa n’ababikira b’Abizeramariya, ndetse yajyaga asindagira agafasha n’umupadiri mugenzi we urwaye mu gutura Igitambo cy’Ukaristiya.
Ubutumwa bwe bwakomeje mu Isengesho, yakoraga ubutumwa bw’isengesho, kandi mu bubabare bwe akarangwa n’impuhwe yagiriraga abandi. Nyiricyubahiro Cardinal ati: “Umurimo yari asigaye akora ni umurimo ukomeye wo kudusabira. Uko yagiraga impuhwe, Nyagasani amugirire Impuhwe, amwakire, aruhukire mu mahoro”.
2. Ubuhamya bwatanzwe mu gusoza Igitambo cya Misa.
Ubuhamya bwatanzwe bwose bwagarutse ku mpano zidasanzwe zaranze ubuzima bwe kuva mu buto bwe, kugeza no mu buzima bwe bwa Gisaseridoti.
Uhagarariye umuryango avukamo yashimiye Imana kubera impano yamuhunze, by’umwihariko ingabire y’ubusaseridoti, ndetse ashimira n’abamufashije mu gihe cy’uburwayi bwe.
Musenyeri Oteste INCIMATATA, wavuze mu izina ry’Abasaseridoti, nawe yagarutse ku butwari bwamuranze ndetse no mu bihe bikomeye by’amateka y’igihugu cyacu, nko mu gihe cya Jenoside yakorewe Abatutsi mu 1994, aho yagaranzwe no guhagarara ku bukristu bwe. Musenyeri yagaragaje kandi ishyaka rya Kiliziya mu buhanga buhanitse. Ati: “Imyaka 10 ya mbere y’ubuzima bwe bwa gisaseridoti, yashakaga gukora byinshi mu gihe gito, kandi agaharanira kubitunganya “. Yashimiye kandi umuryango avukamo, by’umwihariko nyina umubyara wari witabiriye umuhango wo kumuherekeza, kubera uburere bamuhaye.
Musenyeri yashimiye cyane Nyiricyubahiro Antoine Cardinal KAMBANDA, uko yamubaye hafi cyane cyane mu bihe bye bya nyuma, aho yamuhaga akanya akamuganiriza akamwumva; ndetse muri rusange uko yita ku Basaseridoti barwaye, uko ababa hafi, akemera kubana nabo, kugira ngo abungabunge ubuzima bwabo.
Mu gusoza ubuhamya bwatanzwe, Nyiricyubahiro Antoine Cardinal KAMBANDA yagarutse ku buzima bwe na mbere y’uko aba Padiri, aho yamumenyeye mu nyandiko ze, zuje ubuhanga (yatanze ingero z’Akanyamakuru ka JEC “Soleil Levant”), aho yakekaga ko yaba ari umusaza bitewe n’ubuhanga bwazirangaga. Nyamara babanye mu Iseminali Nkuru ya Nyakibanda, asanga akiri umusore. Igihe yayoboraga Seminali Nkuru ya Nyakibanda, kugeza icyo gihe ni we yabonye wagize impamyabushobozi y’ikirenga (Suma cum Laude), mu zitangwa na Kaminuza ya Roma. Nyiricyubahiro Antoine yagarutse ku bintu 4 twamwibukiraho, byaranze ubuzima bwe:
- Impano y’ubuhanga yari azwiho, kandi akayikoresha, akayibyaza umusaruro.
- Isengesho ryamuranze, nk’imwe mu nkingi zigize ubuzima bw’abasaseridoti, aho barangwa no gusenga, gusangira no kungurana inama. No mu ntege nke umurimo wo gusenga yarawukomeje kandi ni wo uhatse byose.
- Kwihangana byamuranze, n’igihe yabaga ababara nta wabimenyaga; yagiraga ukwihangana gukomeye. Rya sengesho, na kwa gusabana n’Imana, yabivomagamo imbaraga zikomeye harimo kwihangana.
- Impuhwe yagiraga, zamuranze no mu gihe cy’ububabare. Iyo umuntu ababara, akihugiraho, biramuremerera, akababara kurushaho. Kubera kwita ku bandi, ububabare bwe yabushyiraga ku ruhande, akumva abafitiye impuhwe.
Nyiricyubahiro Antoine Cardinal KAMBANDA yasoje ashimira, abamubaye hafi, kandi akomoza ku buhamya bwatanzwe, ndetse no kuba hari benshi bifuzaga kuza kumuherekeza harimo Abapadiri, ndetse n’Abepiskopi begera kuri 2, ariko bakaba batabonye uko baza bitewe n’ibihe bikomeye turimo.
Imana imuhe iruhuko ridashira, Imwiyereke iteka, aruhukire mu mahoro.
Byateguwe na Padiri Dieudonné UWAMAHORO
Umuyobozi wa Komisiyo ishinzwe Uburyo bw’Itumanaho n’Ibikorwa Ndangamuco muri Diyosezi ya Kibungo


text:
Ibyakozwe 4:20”kuko tutabasha kwiyumanganya ngo tureke kuvuga ibyo twabonye kandi twumvise.” Aya ni amagambo yavuzwe na Petero na Yohana imbere y’urukiko ubwo urukiko rwabasabaga guhagarika guhamya izina rya Yesu Kristo.
Ese twe dusabwa iki ngo tugire ubushizi bw’amanga kandi tube abigishwa ba Yesu Kristo nyakuri?
1.Bisaba kuva mubyo wahozemo ugakurikira Yesu
Ntushobora kuba umwigishwa cyangwa ngo ugire abantu abigishwa utimutse mubyo wahozemo Iyo usomye Matayo4:18 hatubwira uburyo Petero na Yohana bahamagawe na Yesu bagahita basiga inshundura zabo,bagasiga imiryango bakamukurikira ntamarangamutima bashyizemo.
Condition ya mbere rero ni ukuva aho uri,kuva mubyo urimo,kuva mubyo wavukiyemo,kuva mubyo wamenyereye,kwivamo nawe ubwawe ugatandukana n’inarijye .Ntabwo ushobora kuba umwigishwa udafite ahantu wavuye.Matayo11:28 Yesu aravuga ati yemwe abarushye n’abaremerewe munsange ndabaruhura,Bigusaba rero gutera intambwe ukagira ibyo uzibukira
2.Bisaba kandi kubana na yesu
Luka11:23 Yesu aravuga ati:”Uwo tutabana ni umwanzi wanjye,kandi uwo tudateraniriza hamwe arasandaza” Aha yesu agaragaza neza ko Umuntu utari muruhande rwa yesu aba ari umwanzi we.
Burya impamvu kumukurikira aribyigiciro nuko n’ijambo rye ubwaryo ari ubuzima,n’ijambo rye ubwaryo ribeshaho. Yohana 6:68 Petero ati :”Databuja twajya kurinde ko ari wowe ufite amagambo y’ubugingo buhoraho” Yesu ntiwabana nawe ngo ubone n’umwanya wo kubana n’ibyaha Niyo mpamvu iyo utabanye nawe uba umwanzi we .
3. Bisaba kwikorera umusaraba wawe ukamukurikira
Ntabwo umuntu ashobora kuba umwigishwa wa Yesu mu gihe Atubura imitsima gusa ,ngo babane basangira igaburo,ngo babane ahagarika umuraba mu Nyanja ngo nagera kumusaraba amwihakane, Uwo kugirango abe umwigishwa wa yesu biragoye, Niyo mpamvu Pawulo yandikiye abakorinto arababwira ngo” Ijambo ry’umusaraba kubarimbuka ni ubupfu ariko kuri twebwe abakizwa n’imbaraga y’Imana ihesha umuntu wese gukizwa”. Impamvu nuko k’umusaraba ariho honyine abantu bose baboneye agakiza.
Ntitwahindura abantu kuba abigishwa natwe tutaraba bo,Hari imyitozo tugomba kubanza gukora kugirango dusohoze ijambo ryo muri matayo28:19.Nituba abigishwa hari naho tuzahagarara imbuto zacu ubwazo zonyine zigahindura abantu tutavuze
Ese waba waravuye iyo hahandi nawe uzi,Ese ntiwaba ugifite amatwara y’ingoma wahoze ukorera itekerezeho ufate umwanzuro mwiza.
By PASTEUR JEAN JACK
[email protected] Media group cepkistkhi


text:
Mu rwandiko rwatangajwe na Nyirubutungane Papa Fransisko, kuwa 30 Nzeri 2019, yise “Ahugura ubwenge bwabo” (Aperuit illis), Nyirubutungane Papa yatangaje ko Icyumweru cya 3 mu Byumweru bisanzwe by’umwaka wa Liturijiya kizajya giharirwa kuzirikana Ijambo ry’Imana.
Muri rusange, muri iyo nyandiko, Papa agaragaza ubukungu n’ubuzima Ijambo ry’Imana ryifitemo
sexuality, and prepare him for understanding treatment tadalafil generic contraindications such as the concomitant use of nitrates.
Mu gutangaza urwo rwandiko rwe bwite yahaye umutwe ugira uti “Akingura ubwenge bwabo” (-Motu priprio “Aperuit illis”- ), ijambo dusanga mu Ivanjili ya Luka aho umwanditsi wayo agaragaza uko Yezu yahereye ku Byanditswe Bitagatifu, maze “agahugura ubwenge bwabo ngo bajye bumva Ibyanditswe (Lk24, 45), Papa Fransisko yarushyize ahagaragara ku itariki ya 30 Nzeri, aho Kiliziya y’isi yose ihimbaza umunsi mukuru wa Mutagatifu Yeronimo (Saint Jérôme). Muri urwo rwandiko, igice kinini yakigeneye ubuzima bwe n’imbaraga yakoresheje yiga kandi ahindura inyandiko y’Ibyanditwe Bitagatifu. Uwo muhanga wa Kiliziya, uri mu Bakurambere bane ba mbere ba Kiliziya Gatolika (l’un des quatre pères de l’Eglise Latine), niwe wahinduye bwa mbere Bibiliya ayishyira mu rurimi rw’Ikilatini. Uyu mwaka dutangiye Isabukuru y’imyaka 1600 amaze avuye kuri iyi si.
Kuki Papa yashyizeho icyi Cyumweru cyihariye?
Papa Fransisko mu guhitamo icyi Cyumweru, yifuzaga ko Ijambo ry’Imana ryaba ipfundo ry’ubutumwa bwa Kiliziya, maze ahitamo Icyumweru cya Gatatu Gisanzwe kugirango Ijambo ry’Imana ryitabweho. Nyirubutungane Papa Fransisko ati : “Nshyizeho icyumweru cya 3 mu Byumweru bisanzwe by’umwaka wa liturujiya kugira ngo kigenerwe guhimbaza, kuzirikana no gutangaza Ijambo ry’Imana”
Icyo cyemezo cya Papa Fransisko gifite isoko yacyo kuri Yubile idasanzwe y’umwaka w’Impuhwe z’Imana. Papa icyo gihe yari yasabye ko hazatekerezwa, mu bihe biri imbere, ku cyumweru cyagenerwa kuzirikana Ijambo ry’Imana, kugira ngo humvikane ubukungu bwaryo budakama buhora mu mubano w’Imana n’umuryango wayo” (Impuhwe z’Imana n’ubutindahare bwa muntu- Msericordia et misera n° 7)
Papa akomeza agira ati : “Muri iyi Baruwa, ndumva nkwiye gusubiza ibibazo nagejejweho n’umuryango w’Imana, kugira ngo muri Kiliziya yose, bashobore guhimbaza, mu bumwe bw’isengesho, Ijambo ry’Imana”. Papa Fransisko kandi ahuza icyo cyemezo n’inyandiko z’Abamubanjirije harimo urwandiko rw’amahame rwa Vatikani ya II ruvuga ku Ijambo ry’Imana (Dei Verbum) n’ibaruwa ya Papa Benedigito wa 16 yise “Ijambo rya Nyagasani”(Verbum Domini).
Uburyo bwo guhimbaza Icyumweru cy’Ijambo ry’Imana
Mu buryo bufatika, Papa yifuza ko Icyo Cyumweru kitubera umunsi duhimbaza ku buryo budasanzwe. Ni uburyo bwo “guhuza Ibyanditswe Bitagatifu n’ikoraniro ry’Abakristu mu guha agaciro gakwiye Ijambo ry’Imana”.
Bizagira akamaro mu kugaragaza isano iri hagati yo gutangaza Ijambo ry’Imana no kurisobanura mu nyigisho itangwa mu Misa, cyangwa mu muhimbazo, kugira ngo bigaragaze agaciro duha Ijambo rya Nyagasani.
Papa Fransisko ashimangira ko “Abepiskopi bashobora, kuri icyo Cyumweru, gutanga ubutumwa bwo gusomera Abakristu Ijambo ry’Imana cyangwa bagatanga n’ubundi butumwa busa n’ubwo bwo kurihimbaza, kugira ngo bagaragaze akamaro gakomeye ko gutangaza Ijambo ry’Imana muri Liturijiya”. Abashishikariza gushyira imbaraga zabo zose mu guhugura abakristu babitorewe kugira ngo babe abahamya nyabo b’Ijambo ry’Imana bafite imyiteguro ikwiye, bityo bizatume haboneka abahereza bahoraho n’abagabuzi bizewe b’ingoboka b’Ukaristiya.
Papa kandi yifuza ko Abapadiri bashyikiriza Bibiliya, cyangwa Igitabo cy’umuhimbazo w’Ijambo ry’Imana, Ikoraniro ry’Abakristu, kugira ngo bagaragaze akamaro ko kurizirikana mu buzima bwa buri munsi, ko kuricukumbura no gusenga baryifashishije, bishingiye ku buryo bwihariye bwo kurizirikanaho”.
Icyi Cyumweru cy’Ijambo ry’Imana kizahimbazwa mu mpera z’ukwezi kwa Mutarama, mu gihe cyihariye “cyagenewe gushimangira injishi ziduhuza nk’umuryango w’abemera no gusabira ubumwe bw’abakristu” , gifite umwihariko mu gushimangira umubano uzira amakemwa n’andi madini, kuko Ijambo ry’Imana ryereka abaryumva inzira bakwiye kunyura kugira ngo bagere ku bumwe bwuzuye kandi burambye”, n’uko Papa abigaragaza.
Intego zo guhimbaza Icyumweru cy’Ijambo ry’Imana
Kuri Papa Fransisko, uwo munsi mushya wo guhimbaza ku mugaragaro Ijambo ry’Imana uzatuma “Kiliziya ibaho ku buryo burushijeho ubuzima bwa Yezu Kristu wazutse maze akadukingurira ubukungu bw’Ijambo rye kugira ngo dushobore kuba abamya badacogora b’ubwo bukungu budakama“. Ni uburyo bwo gukomeza Ijambo ry’Imana bisumbye uko twarishyira ku itariki runaka yo muri Kalendali y’umwaka wa liturujiya.
Nyirubutungane Papa atinda kandi ku isano ihari hagati y’Uwazutse n’umuryango w’Abemera ndetse n’Ibyandutswe Bitagatifu, umubano wuje ubuzima kuri buri wese.
Umwanya w’Abayobozi b’imihimbazo y’Ijambo ry’Imana
Nyirubutungane Papa yibutsa uruhare rw’Abashumba ba Kiliziya mu kwamamaza Ijambo ry’Imana no gusobanura Ibyanditswe Bitagatifu. Papa agaragaza uruhare rw’abafite ubutumwa mu guhimbaza Ijambo ry’Imana agira ati : “abafite umuhamagaro wo guhimbaza Ijambo ry’Imana bagomba kumva imbaraga basabwa n’inshingano bafite zo kurigeza ku muryango w’Imana bashinzwe”. Mbere yo gutanga imirongo migari yashingirwaho mu gutegura inyigisho itangwa mu Gitambo cya Misa (Homélie), Papa agaruka kandi ku butumwa bw’Abakateshiste.
Ku Bakristu, inyigisho itangwa mu Gitambo cya Misa, cyangwa mu muhimbazo w’Ijambo ry’Imana, rimwe na rimwe, “nibwo buryo bwonyine baba bafite kugira ngo babashe gusobanukirwa n’ubwiza bw’Ijambo ry’Imana no kugira ngo bashobore kurihuza n’ubuzima bwabo bwa buri munsi, nk’uko Nyirubutungane Papa akomeza abyibutsa.
Mu gusoza urwandiko rwe, Papa asoza atanga urugero rwa Bikira Mariya nk’uko Mutagatifu Agustini yabyanditse ko guhirwa kwa Bikira Mariya abikesha kuba yaramenye “gutega anatwi Ijambo ry’Imana”. Kumva Ijambo ry’Imana bidukingurira umuryango w’inzira y’Abahire ndetse n’inzira y’ubutagatifu.
Papa ati iyaba icyumweru cyo guhimbaza Ijambo ry’Imana cyatuberaga uburyo bwo kongera, mu muryango w’Imana, inyota y’ubukristu n’umuhate mu kuzirikana kenshi Ibyanditswe Bitagatifu, nk’uko umwanditsi mutagatifu w’Isezerano rya Kera abivuga agira ati “koko rero iryo Jambo rikuri bugufi cyane, riri mu kanwa kawe no mu mutima wawe, kugira ngo urikurikize” . (Ivug 30, 14)
Amakuru dukesha urubuga rushinzwe gutangaza Amakuru ya Vatikani (Vatican News)
Byahinduwe mu kinyarwanda na Padiri Dieudonné UWAMAHORO
Umuyobozi wa Komisiyo ya Diyosezi ishinzwe Uburyo bw’Itumanaho n’Ibikorwa Ndangamuco


text:
Haribyo utari uzi!imbaraga zikwiriye kurindishwa ibyagakiza. EV. Jean Paul
Amateraniro ya CEP ku wa 7 nyakanga 2019
Umwigisha: Jean Paul
Intego y’ijambo ry’Imana”Rinda ibyagakiza wahawe”
Efeso 2:1-9” Namwe yarabazuye, mwebwe abari bapfuye
muzize ibicumuro n’ibyaha byanyu, 2ibyo
mwagenderagamo kera mukurikiza imigenzo y’iyi si, mugakurikiza umwami utegeka ikirere, ari we
mwuka ukorera mu batumvira. 3Kandi natwe twese twahoze muri bo dukurikiza ibyo kamere yacu
yifuza, tugakora ibyo kamere n’imitima byacu byishakira, kandi ku bwa kavukire yacu twari abo
kugirirwa umujinya nk’abandi bose.
4Ariko Imana kuko ari umutunzi w’imbabazi, yaduhinduranye bazima na Kristo 5ku bw’urukundo
rwinshi yadukunze, ubwo twari dupfuye tuzize ibicumuro byacu (ubuntu ni bwo bwabakijije), 6nuko
ituzurana na we, itwicaranya na we mu ijuru mu buryo bw’umwuka turi muri Kristo Yesu, 7kugira ngo
mu bihe bizaza izerekane ubutunzi bw’ubuntu bwayo buhebuje byose, itugirira neza muri Kristo
Yesu. 8Mwakijijwe n’ubuntu ku bwo kwizera, ntibyavuye kuri mwe ahubwo ni impano y’Imana.
9Ntibyavuye no ku mirimo kugira ngo hatagira umuntu wirarira.
Tubonyeko hano harimo itsinda ry’abantu bari barapfuye ariko Pawulo arimo arabahamiriza ko bazutse, batabihawe, namashuri cg imbaraga ahubwo babihawe n’impano Imana itanga. Hari uburyo bw’urupfu bubirin urwambere ni uru abantu beshi batinya, ruza rukagukura kwisi. Urur rupfu iyo Imana irutumye ntirushyirqamo rojike, ngo ni ururhuhinja, cg arangije kaminuza. Iyo ibintyu 3 bihuye urupfu rubash gutwara umuntu. 1. Aho umuntu azapfira, 2. Icyizakwica, 3. N’igihe uzapfira. Hari ibintu nabonye mu rupfu, iyo tukiriho, abantu baratubeshya, ngo baradukunda, ariko mu rupfu umuntu ajyenda wenyine nkuko yaje. Urwo rupfu buri wese uko ari kose azarupfa. Hari urundi rupfu rwa kabiri, uro rupfu umuntu yanarupfa ahagaze. Iyo umuntu akora ibyaha, urwo rupfu umuntu aba yararupfuye. Iyo umuntu atarakizwa Imana imubona mo nk’uwapfuye. Bibiliya itubwira umwna wikirara, ubwo yagarukaga se yaraavuze ati” umwana wange yari yarapfuye none yazutse. Rero urwo rukingo rw’urwo rupfu turuhabwa mur kristu Yesu. Hari urundi rupfu rwa gatatu, urwo rwo ruteye ubwoba, ni urwateguriwe abantu banze kwakira Yesu. Bibiliya iravuga ngo Imana ntiyohereje umwana wayo kugirango acireho abari mu isi ho iteka, ahubwo kugirango babone ubugingo buhoraho.
Pawul rero ari kuvuga kuvuga ngo abantu bari barapfuye, ariko Imana yabahaye impano y’ubuntu ariyo gakiza kubuntu. Nta muhate namuke twabishyizemo n’impano y’Imana. Wavukira ahantu hakijijwe, wanabyifuza ariko bikakunanira kuko ari impano y’Imana.
Mbibutse ko ariko nanone iyo Imana iguhaye agakiza, itakwimura aho ibyaha bibera, abo mwatukanye, cg mwasambanye muba mugituranye nabo, akabari wannywereyemo uba ugituranye nakwo. Rero agakiza ni Ubuntu ariko kurinda iby’agakiza twahawe biradusaba imbaraga. Niyo mpamvu Pawulo yandikiye abakorinto ati” ndabinginga kubw’imbabazi z’Imana mudahererwa abuntu bw’Imana gupfa ubusa. Urundi rugero ni urwa Samusoni. Imana yamuvuzeho ataravuka, Imana imugira umunyambaraga, akarwanya abafilisitiya, niyo yaruhaga, Imana yamufukuriraga iriba. Ariko Satani araza aramwiba, amenyera iby’Imana yamukoreshaga, bituma Satani ubimunyaga. Rero ibyo twakiriye dusabwa kubirindisha imbaraga. Nyuma yuko Delila amushutse akamubwira aho ibanga ry’imbaraga ze zari ziri, abafiristiya baramwogoshe barangije bamunogoramo amaso, bajya ku mugira umusyi wingano, hanyuma baza gukora igitaramo cyo gusingiza bari bsshinyagurira Samusoni. Impamvu Bamunogoye mo amaso ni ko arirwo rujyingo rwari ruyoboye izindi, uku niko sataani ajyenza umuntu iyo amugushije, ni uko amutwara ibyari ibyigenzi kugirango nubwo yazagaruka ntakinddi azaba akimaze keretse, gutegereza urupfu. Ikindi bamujyanye mu mirimo y’uburetwa. Uku niko Satani iyo wari waramujengereje akagufata agushyira mu buretwa kugirango kwinyagambura kwawe bitazakorohera.
Satani ni umuhanga, iyo aguteye ntazira rimwe aza agutera udutero shuma. Kandi burigihe ntabwo aza buri gihe aguterera muri mu bibi (negative) gusa hari nubwo aguterera mu byiza. Uwo satani yabikoreye ni Dawidi ubwo yamugendereraga, akumubwira uburyo ari intwari, yishe abanzi be bosse na Goliyati arangije amwumvisha uburyo atagomba gutabarana n’abandi akaruhuka. Yari amaze kuzuza inzu y’imyerezi ajya hejuru atembera, hejuru abona umugore wambaye ubusa, uwo mwanya Satani ahita amwiabagiza ibyo gukiranuka, arajyenda aramuzana bararyamana.
Igikomeye nuko iyo satani agufashe akora ku buryo agusigira ikimenyetso kuko aba abizi ko imbaraga zazagaruka. Niyo mpamvu ugoresha ikintu gikomeye, kuburyo nunihana, uzajya utangira kunezerwa Satani akaza akukubwira ati “tuza” niyo mpamvu muri iyi mninsi abantu bamwwe bajyenda bizura umwuka wera wibice bice. Ninako yakoreye Dawidi, akimara kuryamana na muka Uliya, amutera inda
Imyuka Satani atereramo abantu
- Amaganya y’isi. Ukuri nuko niyo mwarangiza kwiga mwese siko mwabona akazi, iyo umuntu ashonje siko ahita abona ibyo kurya, ushobora gusenga ikakwihorera. Ariko Imana izaturinde gusinda amaganya y’isi. Hari abavugabutumwa bajya baza bakavuga bati”Imana ntamaranga mutima igira, ariko babiterwa nuko baba baraykoreye Imana mu bikomeye no mubyporoshye ariko bafite ibyo bayiuzagaho ntibabibone bagatangira kuvuga bati “Imana ntamaranga mutima igira ariko irayagira kuko yaravuze ngo nabasaza, izabaheka kurinda imvi zibaye uruyenzi. Ibyo byose biterwa no gusinda amaganya y’isi.
- Umurengwe cg kugwa ivutu. Iki nacyo Satani igiereramo abantu iyo Imana ibazahuye ikabateza imbere bakarya bagahaga, abatangira kumva batskinyotewe niby’Imana. Igihe cyamateraniro cyagera ugasanga bsgiye muri siporo, abandi bakundaga kwiyiriza ubusa Imana itarabazahura, ariko baba baramaze kugirirwa neza nayo bakavuga bati hoya twe ntitukiyiriza. Uyu mwuka wateye abisilayeri ubwo bageraga I Kanani bamaze kurya bagahomnjoka baterwa n’umwuka wo kwizabaz bati “Imana niki? Batangira kugerageza gusenga ibigirwa mana no kugerageza gusambana, Imana irabareka, ibahana mu maboko ya Nebukadinezari abajyana ibaburoni. Witondere iki kintu iyo Imana yagukuye mu mubabaro, ugakora ikintu gituma wongera kuwusubiramo, ukimaramo igihe kirekire kiruta icyambere.
Ibyiciro bitanu umuntu watakaje iby’agakiza ashobora kugaragaramo.
- Abanyamashyengo(les comediens) samusoni nawe aabafilisitiya bamaze kumufata bakoresheje igitaramo baramutumiramo bati” Imana yacu dagoni ishimqe yatubashishije samusoni bati no ngwino samusoni uze udusetse. Kuri iki gihe hari abkozi b’Imana babaye banyamashyengo Satani aba avuga ati”nibaririmbe, nibabwirize kuko ntacyo batwaye, kuko batakaje iby’ingenzi
- Ba magambo. Mu gitabo cy’umugenzi kivuga aho mukrist bahuye numuntu uvuga ururembo rw’ijuru nkaho yari yararugezemo, ariko uko bakomezaga kumwegera bakajyenda babona ubwiza bw’Imana bukajyenda bumushiraho, mukiristu aravuga ati” ni magambo” abo bantu iyo ugiye ubegera ujyenda ubona ubwiza bw’Imana bubashiraho ahubwo ukajyenda wakira ububore bwe, uwo nimagambo. Bavuga ibyo badakora, bakavuga kwirinda batirinda. Hari abavuga butumwa baza igihe icyo kubwiriza kigeze bavuga bati mutankorera ku mavuta. Mbeser abo bantu begera amavuta akabavaho, baba bayafite? Niba ubana n’umuntu ari umurokore, mukananiranwa, ntuzajya mu ijuru, kuko nubwo we yaba afite umwuka mubi wowe umwuka wawe wagakwiye ku muhindura(influence)
- Abantu banduye barangiza bakanduza abandi. Bibiliya itubwira umugabo witwa Yelobowamu, yabaye umugaragu wa Sawuli, Dawidi, na Salomo, Imana iza kumwemerera ubwami, kuko yitwaraga neza. Ariko amaze kubona ubwami atangira gukora ibintu yiyobagiza. Ariko ijambo ry’Imana riravuga mu migani riti”ukora ibintu yiyobagiza, azahabwa ikintu gikomeye.
- Guta ibintu by’Imana kugeza igihe apfa. Ibyahishuriwe yohana bibce 3 boivuga itorero ryari ryarapfuye Imana ikajya ibabona mo ko ari intumbi. Iki gihe ibi bintu biba iyo umuntu utakaje iby’Imana akagezahno abibura burundu. Yesu yabwiye abafarisayo, arabibwira ati” muzabona ishyano kuko mwahagaze mu muryango ntimwinjire kandi mukabuza abandi kwinjira. Ati muri ibituro bisize imva. Nuko bahagaraga mu maguriro, basrnga ariko bwakwira bakajya kurya ingo z’abapfakazi. Imana yanga anbantiu bakiriye Ubuntu bwimana bwishi ariko bakajyeraho batangira gukora ibyaha byo mu ibanga.
Kubara 25” 1Abisirayeli baguma i Shitimu, abantu batangira gusambana n’Abamowabukazi, 2kuko babararikaga ngo baze mu itamba ry’ibitambo by’imana zabo. Abantu bagatonōra bakikubita hasi imbere y’imana
zabo. 3Abisirayeli bifatanya na Bāli y’i Pewori, bikongereza uburakari bw’Uwiteka. 4Uwiteka abwira Mose ati “Teranya abatware b’abantu bose, umanike abakoze ibyo imbere y’Uwiteka ku zuba, kugira ngo uburakari bw’Uwiteka bwinshi buve ku Bisirayeli.” 5Mose abwira abacamanza b’Abisirayeli ati “Umuntu wese muri mwe yice abo mu bantu be bifatanije na Bāli y’i Pewori.”6Umwe mu Bisirayeli araza, azanira bene wabo Umumidiyanikazi mu maso ya Mose no mu y’iteraniro ry’Abisirayeli, baririra ku muryango w’ihema ry’ibonaniro. 7Finehasi, mwene Eleyazari wa
Aroni umutambyi, abibonye ahaguruka hagati mu iteraniro, yenda icumu 8akurikira uwo Mwisirayeli mu ihema abahinguranya bombi, uwo Mwisirayeli n’uwo mugore rimufata ku nda ye. Mugiga ishira ubwo mu Bisirayeli. 9Abishwe na mugiga iyo, bari inzovu ebyiri n’ibihumbi bine.
10Uwiteka abwira Mose ati 11“Finehasi, mwene Eleyazari wa Aroni umutambyi, atumye uburakari bwanjye buva ku Bisirayeli, kuko yafuhiye ifuhe ryanjye muri bo, agatuma ntarimbuza Abisirayeli iryo
fuhe ryanjye. 12Nuko none vuga uti ‘Dore muhaye isezerano ryanjye ry’amahoro, 13rizamubera hamwe n’urubyaro rwe isezerano ry’ubutambyi buhoraho, kuko yarwaniye Imana ye ishyaka, agahongerera Abisirayeli.’ ”
14Wa Mwisirayeli wicanywe na wa Mumidiyanikazi yitwaga Zimuri mwene Salu, umutware w’inzu ya ba sekuruza wo mu Basimeyoni. 15Uwo Mumidiyanikazi wishwe yitwaga Kozibi mwene Suri, wari umutware w’ab’inzu ya ba sekuruza y’Abamidiyani.
16Uwiteka abwira Mose ati 17“Girira Abamidiyani nk’ababisha ubice, 18kuko biyerekanishije ko ari ababisha banyu kubohesha uburiganya mu by’i Pewori no mu bya Kozibi mushiki wabo, umukobwa w’umutware w’Abamidiyani wishwe ku munsi wa mugiga, yazanywe n’iby’i Pewori.”. Imana ibarinde uburiganya bwa Satani. Muri iki gice baramu avuga uburyo abisilayeri bari ubwoko butura ubwako, Imana yabuhaye umugisha, kandi muri bwo ko habunzemo intare y’ingore yashushanyaga Yesu ufuhira itorero. Ariko ugomba kugira amakenga y’ibyo Imana yaguhaye. Baraki ntiyashizwe, arangije abaza Baramu ati”ni irihe turufu, ubucakura nakoresha kugirango mbabone? Baramu amugira inama ati aba bantu bamaze igihe mu butayu, ntamyambaro, uzabazanire abakobwa b’aba Midiyani kazi, aba Moabu, n’Abafilisitiya, bazajye bajya mu birori byabo, barye kunyama z’intonorano, basambane nabo twe tutiriwe tubatera Imana yabo irafuha izabiyicira. Abo bakobwa batangira kuza babegera babareshya reshya, babawira bat” Imana yanyu irakomeye, batangira kubatumira mu mu birori byabo, batangira kuramya ibigirwamana byabo, no gusambana nabo maze Imana ibateza mu giga. Ariko Imana ishimwe ko bose batagiyeyo. Bagize amakenga basigara basenga. Hari umugabo we yanze gusambana ku karubanda azana umumidiyanikazi mu ihema, uyu ashushanya abantu bagiye bakizwa igice, banga gukorera ibyaha kumugaragaro, bakaza kubikorera mu ihema, ariko yasanze Finehasi ari maso, abacaho atabarebye ariko Finehasi afata intwaro ye yari yaravanye mu Egiputa arajyenda aricumita abo bantu rihinguranya mu butaka. Imana imuha isezerano iravuaga iti” ubwo utumye ntabarimbura ngusezeranyije isezerano ry’amahoro wowe n’urubyaro rwawe. Umwanzuro. Abefeso 6:10” 10Ibisigaye mukomerere mu Mwami no mu mbaraga z’ubushobozi bwe bwinshi. 11Mwambare intwaro zose z’Imana, kugira ngo mubashe guhagarara mudatsinzwe n’uburiganya bwa Satani.
12Kuko tudakīrana n’abafite amaraso n’umubiri, ahubwo dukīrana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru. 13Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe.
14 Muhagarare mushikamye mukenyeye ukuri, mwambaye gukiranuka nk’icyuma gikingira igituza, 15 mukwese inkweto, ari zo butumwa bwiza bw’amahoro bubiteguza, 16kandi ikigeretse kuri byose
mutware kwizera nk’ingabo, ari ko muzashoboza kuzimisha imyambi ya wa mubi yose yaka umuriro. 17 Mwakire agakiza kabe ingofero, mwakire n’inkota y’Umwuka ari yo Jambo ry’Imana, 18musengeshe
Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose” mukristu wamaze kwakira Yesu nk’umwami n’umukiza w’ubugingo bwawe urasabwa gutwara izi ntwaro zose kugirango agakiza wahawe utakamburwa n ‘umubi. Gira ikifuzo niba hari aho warangaye usenge usabe Imana igukomeze ikugarurire ibyawe wanyazwe.
1,473 total views, 4 views today


text:
Isomo rya 1: Izayi 6, 1-2a.3-8
Mu mwaka umwami Oziya yatanzemo, nabonye Nyagasani yicaye ku ntebe ya cyami ndende kandi itumburutse. Ibinyita by’igishura cye byari byuzuye icyumba gitagatifu cy’Ingoro y’Imana. Abaserafimu bari bahagaze hejuru ye. Nuko bakikiranya amajwi bavuga bati “Nyir’ubutagatifu, Nyir’ubutagatifu, Nyir’ubutagatifu ! Ni Uhoraho, Umugaba w’ingabo, isi yose yuzuye ikuzo rye !” Umuririmo w’ayo majwi uhindisha umushyitsi inzugi n’ibizingiti byazo, maze Ingoro isabwa n’umwotsi. Nuko ndavuga nti “Ndagowe ! Bincikiyeho kuko ndi umuntu w’iminwa yandavuye, ngatura mu muryango w’iminwa yahumanye, none amaso yanjye akaba abonye Umwami, Uhoraho, Umugaba w’ingabo.”
Ariko umwe mu Baserafimu aguruka ansanga, afashe mu kiganza cye ikara ryaka, yari akuye ku rutambiro ariteruje igifashi. Arinkoza ku munwa maze arambwira ati “Ubwo iri kara rigukoze ku munwa, ubuhemu bwawe burahanaguwe, icyaha cyawe kirakijijwe.” Nuko numva ijwi rya Nyagasani rigira riti “Mbese ndatuma nde ? Ni nde twakohereza?” Ni ko kumusubiza nti “Ndi hano, ntuma !”
Zaburi ya 138 (137), 1-2a, 2b-3, 4-5, 7c-8
R/ Uhoraho, Imana yacu, ni Nyir’ubutagatifu !
Uhoraho, ndakogeza n’umutima wanjye wose,
ndakuririmbira imbere y’ab’ijuru bose,
mpfukamye nerekeye Ingoro yawe ntagatifu.
Ndogeza izina ryawe kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Uhoraho, abami bo ku isi bose bazagusingiza,
kuko bumvise amasezerano wivugiye.
Bazarata inzira z’Uhoraho bavuga bati
“Koko ikuzo ry’Uhoraho ntirigira urugero !”
Indyo yawe ituma ntsinda,
Uhoraho azankorera byose !
Uhoraho, impuhwe zawe zihoraho ubuziraherezo,
ntuzatererane uwo waremesheje ibiganza byawe !
Isomo rya 2: 1 Abanyakorinti 15, 1-11
Bavandimwe, ndabibutsa Inkuru Nziza nabagejejeho, ari yo mwakiriye kandi mukaba muyihambiriyeho, ikaba ari na yo izabakiza niba muyikomeyeho nk’uko nayibigishije ; naho ubundi ukwemera kwanyu kwaba ari impfabusa. Koko rero icya mbere cyo nabagejejeho, ni icyo nanjye nashyikirijwe : ko Kristu yapfuye azize ibyaha byacu, nk’uko byari byaranditswe. Ko yahambwe, ko yazutse ku munsi wa gatatu nk’uko byari byaranditswe. Ko yabonekeye Kefasi, hanyuma akabonwa na ba Cumi na babiri. Hanyuma yongeye kubonwa n’abavandimwe magana atanu icyarimwe; abenshi muri bo baracyariho, abandi barapfuye. Hanyuma yabonekeye Yakobo, nyuma abonekera intumwa zose icyarimwe. Uw’imperuka nanjye arambonekera, jye umeze nk’uwavutse imburagihe.
Koko jyewe ndi uwa nyuma mu ntumwa zose ; sinkwiriye no kwitwa intumwa kuko natoteje Kiliziya y’Imana. Ariko uko ndi kose mbikesha ingabire y’Imana, kandi iyo ngabire ntiyambayemo impfabusa. Ahubwo ndetse nakoreye kubarusha bose ; nyamara si ku bwanjye, ni ku bw’ingabire y’Imana indimo. Uko biri kose, yaba jye cyangwa bo, ngibyo ibyo twamamaza kandi ari na byo mwemeye.
Ivanjili ya Mutagatifu Luka 5, 1-11
Umunsi umwe, Yezu akaba ahagaze ku nkombe y’ikiyaga cya Genezareti, abantu benshi bamuniganagaho bashaka kumva ijambo ry’Imana. Nuko abona amato abiri ku nkombe y’ikiyaga; abarobyi bari bayavuyemo boza inshundura zabo. Ajya mu bwato bumwe bwari ubwa Simoni, amusaba kubutsura gato. Nuko aricara maze yigisha abantu ari mu bwato. Amaze kwigisha abwira Simoni ati “Erekeza ubwato mu mazi magari, murohe inshundura zanyu murobe.” Simoni aramusubiza ati “Mwigisha, twagotse ijoro ryose ntitwagira icyo dufata, ariko ubwo ubivuze ngiye kuroha inshundura.” Baraziroha maze bafata amafi menshi cyane, inshundura zabo zenda gucika. Barembuza bagenzi babo bari mu bundi bwato ngo babafashe. Baraza buzuza amato yombi, bigeza aho yenda kurohama.
Simoni Petero abibonye apfukama imbere ya Yezu avuga ati “Igirayo Nyagasani, kuko ndi umunyabyaha !” Koko ubwoba bwari bwamutashye we na bagenzi be, babonye ayo mafi yose bari bamaze kuroba. Barimo Yakobo na Yohani bene Zebedeyi, bagenzi ba Simoni. Nuko Yezu abwira Simoni ati “Witinya, kuva ubu uzajya uroba abantu.” Nuko bagarura amato yabo ku nkombe, basiga aho byose baramukurikira.


text:
12 Nzeri 2014 Uwiteka aransanga arambwira ati.
Hits: 36
12 Nzeri 2014 Uwiteka aransanga arambwira ati,mwana w’umuntu,ntutinye kandi ntugire ubwoba,kuko umukuru w’igihugu cy’uRwanda yatanze amabwiriza yo guhigira hasi hejuru ubugingo bwawe nyamara ntabwo azabubona,dore intasi zirahagurutse zije kugushaka,ndetse siwowe wenyine,ahubwo n’umukuru w’ikinyamateka inyangeNews.com,ariko muhumure kuko mbarindiye munsi yamababa yanjye uko niko Uwiteka avuze.
Nerekwa ko,umwakagara yohereje imbaraga z’umwijima ngo zitatanye abatavuga rumwe nawe,ndetse ziteze ibyago bikomeye umuhanuzi mukuru n’umuhanuzi Majeshi Leon,nerekwa ko umuhanuzi mukuru abadaimoni bamugose bagirango bamuriganye ariko mbona atahuye uburiganya bwabo mbona bamwurije umusozi bibwirako atawushobora ariko batangazwa ni uko awuriye akawuringiza.
13 Sept 2014 Nerekwa leta y’uRwanda itewe ubwoba n’ubuhanuzi bwashyizwe ahagaragara n’umuhanuzi mukuru ndetse n’umuhanzi Majeshi Leon,nerekwa bakora ibishoboka byose ngo barebe uko bahitana abo bahanuzi.Mbona umwuka w’inzika urazamutse uje guhora inzigo yabatavuga rumwe n’ubutegetsi bwa kigali.
Nerekwa bakurikira umuhanuzi mukuru ngo bamujugunye mu nyanja,ariko ahabwa amababa yo kuguruka akurwa aho yarari aratabarwa maze umwuka w’inzika ugira agahinda gakomeye,maze numva abashinzwe guca ibihanga abanyarwanda bavuga ngo ibihugu byose niba byari bimeze nk’igihugu cya Uganda!.Maze Uwiteka arambaza ati ubugome bw’Abatutsi ubwoko bwawe ukomokamo buzagereza hehe?
Dore batanga inka ihumanye kugirango bahumanye uwo bayihaye!Nyamara babona ahawe inka nabandi bakaboneraho kumuha izindi bamubwira ko,bamugabiye nyamara ikibabake ni uko izo nka zose zirangira ntacyo zimariye uwo bazihaye bikitwa ko,afite ukoboka kutari kwiza,mbese ninde utanga umugisha sijyewe? Dore ubwoko bwawe ntibugonda ijosi,bukunda gukiranirwa ibyiza babihinduye ibibi,nibibi babihindura ibyiza.
N’uko rero umenye ko,iminsi igiye kuza,nzahora gukiranirwa kwabo,ibyo bakoreye mu mbere ahantu humwijima hatamenyekana nzabishyira ahagaragara kandi ngiye kubakoza isoni imbere yamahanga uko niko Uwiteka avuga.


text:
Isomo rya 1: Ibyakozwe n’Intumwa 3,1-10
Umunsi umwe, saa cyenda ari cyo gihe cy’isengesho rusange, Petero na Yohani bazamuka bajya mu Ngoro y’Imana. Hakaba umuntu wavutse ari ikirema, buri munsi bakamuzana imbere y’umuryango w’Ingoro witwa «Uw’Uburanga», kugira ngo asabe imfashanyo abinjiraga mu Ngoro bose. Ngo abone Petero na Yohani bagiye kwinjira mu Ngoro, abasaba imfashanyo. Nuko Petero, ari hamwe na Yohani, aramwitegereza maze aramubwira ati «Ngaho turebe! » Uwo muntu agumya kubahanga amaso, kuko yari ategereje ko hari icyo bari bumuhe. Petero aramubwira ati «Ari zahabu, ari na feza, nta byo mfite; ariko icyo mfite ndakiguhaye: mu izina rya Yezu Kristu w’i Nazareti, haguruka ugende!» Nuko amufata ikiganza cy’iburyo aramuhagurutsa. Ako kanya ibirenge bye n’utugombambari birakomera; arabaduka, arahagarara, aratambuka yinjirana na bo mu Ngoro y’Imana, agenda asimbuka kandi asingiza Imana. Nuko rubanda rwose ngo bamubone agenda kandi asingiza Imana, baramumenya: koko yari wa wundi wajyaga asabiriza, yicaye imbere y’Umuryango w’Ingoro y’Imana witwa « Uw’Uburanga ». Nuko abantu barumirwa, batangazwa n’ibimubayeho.
Zaburi ya 104 (105), 1-2, 3-4, 6-7, 8-9
R/Nimuhimbarwe, mwebwe abashakashaka Uhoraho!
Nimushimire Uhoraho, mwambaze izina rye,
nimurate ibigwi bye mu yandi mahanga ;
nimumuririmbire, mumucurangire,
nimuzirikane ibitangaza yakoze.
Nimwishimire izina rye ritagatifu,
Muhimbarwe, mwebwe abashakashaka Uhoraho !
Nimugarukire Uhoraho Nyir’ububasha,
mushakashake uruhanga rwe ubudahwema.
Mwebwe nkomoko ya Abrahamu, umugaragu we,
bahungu ba Yakobo, abatoni be !
Ni we Uhoraho, Imana yacu,
umugenga w’isi yose.
Ahora yibuka ibyo yasezeranye bidasubirwaho,
Ijambo yarahiriye amasekuruza igihumbi,
rya sezerano yagiranye na Abrahamu,
akarisubiriramo Izaki mu ndahiro.
Ivanjili ya Mutagatifu Luka 24,13-35
Kuri uwo munsi nyine, babiri mu bigishwa bajyaga mu rusisiro rwitwa Emawusi; kuva i Yeruzalemu kugerayo hari urugendo rw’amasaha nk’abiri. Bagendaga baganira ibyari bimaze kuba byose. Igihe rero bakibivugana kandi babyibazaho, Yezu ubwe arabegera ajyana na bo. Ariko amaso yabo yari ameze nk’ahumye, ntibamumenya.
Yezu arababwira ati «Ese ibyo mugenda muvugana ni ibiki?» Baherako barahagarara, ariko bijimye mu maso. Umwe muri bo witwaga Kiliyofasi, aramubaza ati «Ni wowe wenyine uba i Yeruzalemu utazi ibyahabaye muri iyi minsi?» Arababaza ati «Ni ibiki se?» Baramusubiza bati «Ni ibyabaye kuri Yezu w’i Nazareti, wari waragaragaje mu bikorwa no mu magambo ko ari umuhanuzi ukomeye imbere y’Imana n’imbere ya rubanda. Twavuganaga n’ukuntu abatware b’abaherezabitambo n’abakuru bacu bamutanze ngo apfe, maze bakamubamba ku musaraba. Twebweho, twari twizeye ko ari we uzarokora Israheli; none dore uyu munsi ubaye uwa gatatu ibyo byose bibaye. Icyakora bamwe mu bagore b’iwacu badutangaje. Mu gitondo cya kare bagiye ku mva, maze ntibahasanga umurambo we, nuko bagaruka bavuga ko abamalayika bababonekeye, bakababwira ko ari muzima. Ubundi kandi bamwe muri twe bagiye ku mva babisanga uko abagore bari babivuze, ariko we ntibamubona.»
Nuko Yezu arababwira ati «Mwa biburabwenge mwe, mutinda kwemera ibyo Abahanuzi bavuze! None se Kristu ntiyagombaga kubabara atyo ngo abone kwinjira mu ikuzo rye?» Nuko ahera kuri Musa n’Abahanuzi bose, maze abasobanurira ibimwerekeyeho biri mu Bitabo bitagatifu.
Bageze hafi y’urusisiro bajyagamo, Yezu asa n’uwikomereza urugendo. Ariko bo baramwinginga bati «Gumana natwe kuko bugorobye, umunsi ukaba uciye ikibu.» Nuko arinjira, kugira ngo agumane na bo. Igihe rero yari ku meza hamwe na bo, afata umugati, ashimira Imana, arawumanyura, arawubahereza. Nuko amaso yabo arahumuka noneho baramumenya. Hanyuma agira atya arazimira, ntibongera kumubona. Basigara babwirana bati «Mbega ukuntu imitima yacu yari yuzuye ibinezaneza igihe yatuganirizaga mu nzira, adusobanurira Ibyanditswe!»
Ako kanya barahaguruka basubira i Yeruzalemu. Bahasanga ba Cumi n’umwe bateranye, bari kumwe na bagenzi babo bandi, bavuga bati «Ni koko! Nyagasani yazutse kandi yabonekeye Simoni!» Na bo rero babatekerereza uko byagenze mu nzira, n’uburyo bamumenye amanyura umugati.


text:
Huye: Minisitiri Busingye yashimye intambwe imaze guterwa n’abagizwe imfubyi na Jenoside
Minisitiri w’ubutabera, akaba n’intumwa nkuru ya Leta, Johnston Busingye, avuga ko yishimira intambwe imaze guterwa n’abagizwe imfubyi na Jenoside yakorewe Abatutsi, kuko bahisemo kureka guheranwa n’amateka mabi, ahubwo bashyira ingufu mu kwiyubaka bakora ibikorwa bibateza imbere ubwabo, n’igihugu cyabo.
Ibi Minisitiri Busingye yagarutse ku mibereho y’uru rubyiruko n’ibikorwa byarwo, mu gikorwa cyakozwe n’abakozi ba Minisiteri y’ubutabera (Minijust) kuri uyu wa 24 Ukuboza 2015, cyo gusura no gusangira Noheli na Bonane n’urubyiruko rugizwe n’abasore n’inkumi 31 batuye mu murenge wa Ngoma mu Karere ka Huye, bagizwe imfubyi na Jenoside yakorewe Abatutsi.
Abakobwa 18 n’abahungu 13 bagizwe imfubyi ba Jenoside yakorewe Abatutsi, kuri ubu bacumbitse mu rugo bubakiwe mu murenge wa Ngoma mukarere ka Huye, aho kuva mu mwaka wa 2009 bafashwa mu mibereho na Minisiteri y’ubutabera ndetse n’akarere ka Huye.
Muri iki gikorwa abakozi ba Minijust, basuye urugo rutuyemo abasore n’inkumi bibumbiye hamwe muri “Club Urumuri”, baganira nabo ku mibereho yabo ndetse n’ibibazo bafite muri iki gihe bibazitira mu mikorere yabo, nyuma bakomereza ku gikorwa cyo gusangira bizihiza iminsi mikuru ya Noheli na bonane.
Minisitiri Busingye yavuze ko n’ubwo Jenoside yabagize imfubyi bakiri bato cyane, ubu bamaze kuba bakuru, yishimira ko bamaze kuba abantu bikemurira ibibazo, kandi bafite icyerekezo.
Yagize ati “Ikindi dukwiye kwishimira ni uko muriho, muri bakuru, mu bibazo numvishe mufite, bitandukanye cyane n’ibyo mu myaka icumi ishize, (…) iyo bigeze nkaho turishima cyane, kuko abantu 67 kuba ahantu hamwe hagashira imyaka irenga icumi, mugakura ni ikintu gikomeye cyane”.
Nyuma yo gushima uburyo Leta ibitaho ikabafasha mu bibazo bitandukanye bafite, abagize “Club Urumuri” baboneyeho kongera gusaba inzego zibishinzwe gukurikirana ikibazo cy’imanza z’imitungo yabo yangijwe mu gihe cya Jenoside.
Cyprien Simpunga ubahagarariye ati “Nyakubahwa Minisitiri, turacyafite ikibazo cy’abatarishyurwa imitungo yabo yangijwe muri Jenoside, kandi muri twe hari abafite amarangiza rubanza, ariko hakabura kashe mpuruza”
Mubindi bibazo uru rubyiruko rwagaragarije Minisitiri w’ubutabera, harimo kuba hari abarwara bakabura uburyo bwo kwivuza, abatsindwa amasomo muri Kaminuza bakabura amafaranga yo kwishyura ngo bakomeze kwiga isomo batsinzwe, ndetse n’abasore bashaka gushinga urugo bakabura inkwano.
Ibi bibazo byose, Minisitiri w’ubutabera yabijeje ko bazafashwa bigakemuka, kuko boroshye cyane ugereranyije n’ibyo bari bafite mu gihe cyashize, ariko abasaba gukomeza kurangwa n’ibikorwa byiza kandi byubaka, bakaba intangarugero aho batuye.
“Club Urumuri”, yashinzwe mu mwaka wa 2003 igizwe n’abana batagiraga aho baba, nyuma yo kugirwa imfubyi na Jenoside yakorewe Abatutsi.
N’ubwo iyi Club yatangiye igizwe n’abana 67, bamwe muribo bamaze kubaka ingo zabo ndetse banateye imbere, abagera kuri 31 basigaye bakiri urubyiruko nabo bagaragaza icyizere cy’ejo hazaza heza.
Muri aba 31 harimo umwe warangije kwiga icyiciro cya gatatu cya Kaminuza (Master’s), naho 10 barangije kwiga icyiciro cya kabiri cya Kaminuza (bachelor’s degree), abandi 15 biga muri Kaminuza y’u Rwanda, mu gihe batatu biga mu mashuri yisumbuye, naho abandi babiri bakiga mu mashuri y’imyuga.
Prudence Kwizera, IGIHE Ltd


text:
Mu gihe kuri uyu wa Gatatu tariki 27 Nzeri 2017 abarimu bagera ku 148 baturuka ku bigo by’amashuri bitandukanye mu gihugu [bakurikiranaga amasomo ku kwandika no gusoma muri kaminuza y’u Rwanda ishami ry’uburezi] bahabwa impamyabushobozi zabo, twashatse kumenya uko bamwe mu barimu bafashe aya masomo babyakiriye, maze badutangariza ko babona ari ingirakamaro cyane ku myigire n’imyigishirize yabo mu buzima bwa buri munsi.
Abarimu bakurikiye aya masomo bigaga mu buryo bw’iyakure hifashishijwe murandasi, aho amasomo yashyirwaga ku rubuga rwa TCOP (Teacher Community Of Practice) hanyuma abanyeshuri bakayakurikira mu buryo bw’amajwi n’amashusho aho baherereye ku bigo byabo, abaganiriye n’umunyamakuru wa NONAHA.com bemeje ko aya masomo atigeze abangamira akazi kabo ka buri munsi nk’abarimu.
Iyo gahunda ikurikiranwa n’Umuryango w’Abarimu bahugura abandi (The Rwanda Mentorship Community of Practice-MCOP), igashyirwa mu bikorwa n’ Ikigo mpuzamahanga kita ku buzima bw’Umuryango (FHI360), igaterwa inkunga na USAID.
Aba banyeshuri batangira kwiga baduhamirije ko bahuraga n’imbogamizi ahanini zishingiye ku ikoranabuhanga batari bamenyera, gusa ngo bitewe n’uko abari babashinzwe bababaga hafi ndetse na bagenzi babo ngo izi mbogamizi ntizabaye ingutu kuko bafashirizwaga igihe.
Nk’uko Bonaventure Bihire, umwarimu wigisha ku rwunge rw’amashuri rwa Muhura Taba, yabitubwiye, yagize ati ’’Itangira ryari rigoye, cyane ko ubu buryo bwo kwiga twifashishije mudasobwa, bwari bushya kuri twe, byakubitiraho ko mu byaro murandasi yaho igenda gahoro, bikadutera impungenge, gusa abadushinzwe batubaye hafi, bakadufashiriza igihe, numva aya masomo ari kimwe mu bisubizo bigamije kuzamura ireme ry’uburezi cyane ko natangiye kubona impinduka zitandukanye nyuma yo kuyiga, ahubwo byaba byiza hashyizwaho uburyo aya masomo yasakara ku barimu benshi cyangwa bose kuko ari ingira kamaro.’’
Abarimu bakurikiranye aya masomo ngo yabafashije byinshi mu myigishirize yo gusoma no kwandika ururimi rw’ikinyarwanda mu cyiciro cya mbere cy’amashuri abanza.
Janviere Micomyiza wigisha ku kigo cy’amashuri abanza cya Mushirarungu mu murenge wa Rwabicuma mu karere ka Nyanza, ni umwe mu baganiriye na NONAHA.com, yagize ati ’’Aya masomo yangiriye akamaro kanini kuko nungutse ubumenyi bwimbitse ku myigire n’imyigishirize y’ururimi rw’Ikinyarwanda ku bana bato, nasobanukiwe ko kugirango umwana agire ubumenyi mu masomo atandukanye ari uko abanza kwiga gusoma no kwandika ururimi kavukire, namenye kandi ko ari iby’ingenzi guha umwanya wo kwisomera ubwabo, kandi ko gusoma bidakorerwa ku ishuri gusa ahubwo bagomba no gutira ibitabo bakajya kwisomera ubwabo mu rugo, ababyeyi babo na bakuru babo bakabafasha bityo nshyiraho uburyo buboneye bw’itira n’itirura ry’ibitabo mu rwego rwo kwirinda akavuyo. Ibi byose nasanze bigerwaho iyo hari imikoranire myiza hagati y’ishuri n’ababyeyi.’’
Micomyiza Janviere ahamya ko aya masomo azamufasha kunoza umwuga
Mwarimukazi Micomyiza, yagize icyo anisabira inzego zishinzwe imyigire n’imyigishirize, yagize ati ’’Icyo nasaba inzego zishinzwe uburezi zose, ni uko hashyirwaho uburyo burambye bwo gusakaza ubu bumenye ku barimu batandukanye, wenda bakaba banatwifashisha nkatwe twakurikiranye izi nyigisho tugahugura bagenzi bacu kuko mbona ibyo nakuye muri ariya masomo byakageze no ku bandi batandukanye twese tugatahiriza umugozi umwe.’’
Twabibutsa ko abarimu bagera ku 148 baturuka ku bigo by’amashuri bitandukanye mu gihugu ari bo baba babukereye kuri uyu wa 27 Nzeri 2017 bambara umwambaro w’abarangije icyiciro cya kabiri cya kaminuza.


text:
Inyigisho yo ku wa gatanu w’icyumweru cya XVIII gisanzwe
Kuwa 11 Kanama 2017
Amasomo Ivug 4,32-40 Z 76,12-16.21 Mt 16,24-28
Nyuma yo gucyaha Petero uko twabibonaga ejo , kuko ibitekerezo bye bitari biturutse ku Mana Yezu aributsa abigishwa be n’abazamukurikira bose icyo kuba abe bisaba. Mu ivanjili ya none Yezu aradusaba ibintu bitatu byuzuzanya: Kwiyibagirwa, guheka umusaraba wacu, no kumukurikira.
Kwiyibagirwa: bivuze kureka imishinga yacu n’imibare yacu. Kuko hari ubwo ubukristu bwacu bwaba gukurikira ibyo twiyumvamo, inyungu zacu, ibidushimisha. Bishobora kuba kandi kwigana abandi, kubashimisha kubagusha neza mu rwego rw’imibanire myiza. Mbese tukubakira ku bandi cyangwa ku migambi n’imishinga yacu. Kwiyibagirwa Nyagasani atubwiye si ukwiyanga cyangwa kwiyibagirwa mu bumuntu bwacu, mu mibereho yacu ahubwo ni ukwibagirwa ibindi byose twakubakiraho ubukristu bwacu , uretse Kristu ubwe.
Guheka umusaraba wacu: kubaho uko isi ibishaka dukurikiye ibyifuzo byacu ni byo byoroshye kandi byadushimisha n’ubwo biduha ibyishimo by’igihe gito. Gukurikira Yezu ni ukwibabaza kuko tuba tugomba kureka ibyo byose. Bisaba kwitsinda. Uko kwitsinda bikaba guhozaho. Umusaraba bikavuga urwo rugamba turwana muri twe niyo mpamvu buri wese agira uwe musaraba ntawe uwutwaza undi. Yezu wenyine ni we ushobora kudufasha gutwara umusaraba wacu igihe tumurebeyeho.
Gukurikira Yezu: ibi bitwibutsa ko turi mu rugendo kandi ko ubugingo bw’ukuri buri aho Yezu atujyana. Kwibwira ko twe ubwacu twaronka ubugingo muri iyi si tubukesha imbaraga zacu, byaba kwitiranya aho utaha n’aho ucumbika.
Mu migenzereze yacu rero hari ubwo dufata kimwe muri biriya bitatu. Nyamara iyo kimwe kibuze ntituba turi abe koko. Bshobora kumukurikira nyamara bakigumira mu byabo, kwitsinda bikabananira bakibabarira. Bagahabwa amasakramentu nyamara ntihagire igihinduka mu mibereho yabo. Burya amasakramentu ni intangiriro nshya cyangwa ivugurura rihoraho. Ntitwakagombye kumera nk’uko twari tumeze mbere yo guhabwa isakramentu kuko ridutagatifuza.
Ukaristiya duhabwa mu misa ni iyo kuduha imbaraga nshya.Muri buri misa turonkamo ubutumwa bushya bwo kuba abakristu b’ukuri. Byaba ari ukwikinira niba uko tugiye mu misa ariko tugarutse, tukigumira mu bisanzwe. Burya buri cyumweru dusanga Yezu ngo aduhe imbaraga nshya.
Izo mbaraga zagombye kugaragarira mu migirire yacu ariyo izaduha kuronka ubugingo Kristu yadusezeranije, aho tuzasangira ikuzo na we.
Padiri Karoli Hakorimana
Madrid/España


text: MIC300AG ibara ritagira impapuro (96x96x85mm, kugeza kumiyoboro 6) kuri TFT ibara ryukuri LIQUID yerekana kristu yerekana, yinjije rwose kwisi yose, nka thermocouple, ubushyuhe bwumuriro, voltage yumuriro, ubushyuhe, urwego rwamazi, umuvuduko, voltage, umuyaga, umuvuduko, inshuro zinyeganyega icyinjijwe;Kwemeza ibyubatswe muburyo bwo gutabaza, sensor yingufu zitanga amashanyarazi, kohereza, gucapa, itumanaho nibindi bikorwa.Ibipimo byo gupimwa birashobora kwerekanwa muburyo butandukanye, nkibishushanyo mbonera byerekana ibishushanyo mbonera, igihe nyacyo, icyerekezo cyamateka yibuka, imbonerahamwe yigihe cyizenguruko, amateka yibizunguruka byerekana amateka, ibimenyetso byerekana ibimenyetso, n'ibindi. byacapishijwe nicapiro rito binyuze ku cyambu cya RS232.Itanga kandi imikorere yo kureba amakuru yumwaka, ukwezi, umunsi, isaha, umunota, nisegonda.Icyuma gifata amajwi gishobora gushyirwaho na seriveri ya OPC, sisitemu ya SCADA hamwe nizindi software zumwuga, ukoresheje protokole ya modbus-RTU binyuze ku cyambu cya RS485.Amakuru yamateka arashobora gukururwa biturutse kuri U disiki, gucomeka no gukina, byoroshye kandi byoroshye.Porogaramu isesengura amakuru ashyigikiwe na PC irashobora gucapa amakuru mumirongo hanyuma ikayasohora muburyo bwa Excel kugirango irusheho gusesengura.